Gorriak eta gorriak

Gorriak. Nagusi dira egunotan bazterretan. Gorri-gorriak batetik, eta gorri- purpureoak bestetik. Buruzagi bila dabiltza guztiak. Chavistak eta Vatikanistak. Gorriak denak, baina ustez garbiak batzuk, eta besteak, ñabartuak.

Benedikto XVI.a emeritu bihurtu eta ezkutuko zereginetara erretiratu dela ikusita, sekretu bat desklasifikatuko dut: nik ezagutu egin nuen Joseph Ratzinger eta berak sinatutako liburu bat ere eduki nuen. Eta piccola ragazza deitu zidan…

Opusen ikasi nuen, Nafarroako Unibertsitatearen ustezko ospe ustela sinistuta, Iruñean. 1998 hartan, Joseph Ratzinger gonbidatu zuten unibertsitatera, honoris causa izendatzeko, eta bisita hura liburu bat aurkezteko aprobetxatu zuen hark. Ni bekadun nengoen Euskadi Irratian, eta ekitaldi hura kubritzera bidali ninduten. Oraindik kardinala zen Ratzinger, gorri pupureoa, eta prentsa aretoa leporaino beteta zegoen: ordena guztietako apaiz eta numerarioak, komunikabide eskuindarretako kazetariak; eta ni, kardinal bat zer zen ere garbi ez zeukana.

Amaieran, Ratzingerren liburuaren ale bana eman ziguten guztioi. Hura eskuan kanpora nindoala, besteak ilaran jarri ziren kardinalaren aurrean, hark liburua sinatzeko. Eta bat-batean, piccola ragazza entzun nuen kardinalaren ahotik, eta hiru sotanadun etorri zitzaizkidan. "Kardinalak liburua sinatu nahi dizu, zuri, espreski". Denak apartatu eta han eraman ninduten berarengana. Sinatu zidan liburua, esan zidan zerbait, eta aspaldiko une xelebreena bizi izanaren sentsazioarekin atera nintzen handik, lotsagorrituta.

Urte batzuk geroago, Berria-ko lehen erredakzio hartan berriro egin nuen topo berarekin. Juan Pablo II.a hil zen, konklabea hasi zen, agertu ziren hautagaien izen eta argazkiak, eta hantxe, Ratzinger.

Erredakzioko gehienon faborito bihurtu zen gure kiniela partikularrean, eta zer diren gauzak, bera atera zen Aita Santu. Ospatu ere egin genuen, pentsa.

Hugo Chavezekin ez dut anekdotarik. Beno, gehiegi behartuz gero, agian bai; Kuban izan nintzen uda hartan bera ere han izan zen Fidel Castro bisitatzen, eta egunero izaten genuen hitzordu bat, telebista bidez. Ratzingerrekin adinako intimitaterik ez nuen lortu, baina zer diren gauzak, haren joanak pena eragin dit, eta kardinalarenak, ezer ez.

Justizia, demokrazia, berdintasuna, hitzok inoiz baino gehiago entzun ditugu Caracasera begira. Gorri-gorrien ingurua gisa guztietako balorazio, juzgu eta iritziak eman ditu edonork: legitimitatea, sistema politikoen zilegitasuna… ahoz aho dabiltza, Maduro ez Maduro. Baina gorri-purpureoen inguruan horrelakorik ez. Nola ba? Aita Santua herriak aukeratzen du, Vatikanoan ez dago hilketa, sarraski eta bestelakoetan oinarrituta lortutako luxu eta aberaskeriarik, eta adingabekoei sexu gehiegikeriak zer diren ere ez dakite. Benetan da estatu eta erakunde garbia.

Chavistak eta vatikanistak. Gorri-gorriak eta gorri-purpureoak. Gorriak denak, baina ustez garbiak batzuk, eta besteak, ñabartuak.

"Jainkoaren aurrean denok gara berdinak": Benedikto XVI.a. Vatikanoa, 2006.

"Deabrua etxean dago, etxean bertan. Atzo hementxe izan zen, eta sufre usaina dago oraindik". Hugo Chavez, Nazio Batuen Erakundea, 2006.


Kataluniako irakasleen aurkako auzia artxibatu dute

Sant Andreu de la Barcako IES Palau ikastetxeko hiru irakasleren aurkako auzia artxibatu dute. U-1eko erreferendumaren ostean guardia zibilen seme-alabak umiliatzea leporatu zieten.

Sant Andreu de la Barcako IES Palau ikastetxeko hiru irakasleren aurkako auzia artxibatu du Martorellgo (Bartzelona) instrukzio-epaitegi batek ostiral honetan, Kontseilaritzako iturriek azaldu dutenez. U-1eko erreferendumaren ostean guardia zibilen seme-alabak umiliatzea leporatu zieten.

Josep Bargallo Generalitateko Hezkuntza kontseilariak txio batekin ospatu du erabakia: "amesgaizto baten amaiera".

"Albiste handia da, amesgaizto baten amaiera… Irakasleei eta zentroari egindako kaltea nork konponduko du? Argazkiak eta izenak argitaratu zituzten komunikabideek barkamena eskatuko al dute? Irudiak zabaldu zituzten diputatuek barkamena eskatuko al dute? ", galdetu du.

Guardia Zibilaren Zuzendaritza Nagusiak prestatutako atestatu baten harira ikerbidea hasi zutela gogorarazi du epaileak ebazpenean, ikastetxeko ikasleen gurasoek aurkeztutako salaketengatik.

"Zentroko irakasleek Katalunian urriaren 1ean izandako istiluen inguruko adierazpenak egin zituztela salatu zuten (…) Guardia Zibila txarra zela, Mossoek jendea defendatzen zutela edo ikasleen herritartasunaren ingurukoak", azaldu du ebazpenak.

"Guraso batzuek aurkeztutako salaketetan ageri diren adierazpenak ikasleen aurrean egin zituztenik" ondorioztatzea ezinezkoa dela uste du epaileak.


'Hobekuntza arina' izan du Euskadik enplegu lorpenean

UPV/EHUren azterketak, hala ere, bi dinamika kezkagarri azpimarratzen ditu: langabezian epe luzea daramaten pertsonen kopurua % 58koa da eta kontratu mugagabeak % 9ra jaitsi dira.

Euskal Herriko Unibertsitateko BETS (Bilbao Economic Theory and Statictics) Prestakuntza eta Ikerketa Unitateak hiru hilabetetik behin argitaratzen duen Euskadi Lan Txostenaren arabera, enplegu lorpen tasa hobea izan da urteko bigarren hiruhilekoan. Apiriletik ekainera bitartean 8.000 pertsonako laneratze garbia izan da Euskadin.

UPV/EHUren azterketak, hala ere, bi dinamika kezkagarri azpimarratzen ditu: langabezian epe luzea daramaten pertsonen kopurua % 58koa da eta kontratu mugagabeak % 9ra jaitsi dira.

Epe luzean lanik gabe daramaten pertsona kopurua % 43tik % 58ra hazi da azken urtean.

Bilbon egin den prentsaurrekoan eman dituzte txostenaren datuak ezagutzera. Txostenean parte hartu dute Amaia Arzuagak, Sara de la Ricak eta Luis Millerrek.

Datuen arabera, urteko bigarren hiru hilabetean 33.000 pertsona baino gehiagok galdu dute beraien lana Euskal Autonomia Erkidegoan eta, aldiz, 41.000k lortu dute kontratu bat. Urteko lehen hilabeteetan, datua erabat ezberdina izan zen, non enplegu galera 13.000 lagunekoa izan zen.

Datu ezkorrena epe luzeko langabeziari dagokiona da, azken urtean nabarmen egin baitu horrek gora. Txostenaren egileek aburuz, “lanik gabe dauden lagun horiek ezingo dira egoera horretatik irten prestakuntzarako eta egokitzapenerako politika aktiboak ez badira sustatzen”.


Soil eta argi, denboratik at

Massimo Vignelli diseinatzailearen omenezko erakusketa zabaldu dute Donostiako Okendo kultur etxean.Kartel bana sortu dute Euskal Herriko eta kanpoko 33 estudiok

Soiltasuna, argitasuna eta komunikazioa izan zituen beti ardatz Massimo Vignelli diseinatzaileak (Milan, 1931-New York, 2014), eta ezaugarri horien bitartez denboraren higadurari aurre egiteko gaitasuna izan duten askotariko lanak sortu zituen: afixak, seinaleak, planoak, altzariak, erlojuak, errautsontziak... Haren lanik ezagunenetako bat New Yorkeko metroko planoa da, 1972an egina, ordura arte egiten zirenak baino askoz ere soil, argi eta komunikatiboagoa, geltokien arteko tarteak beti lerro zuzen batekin lotzen zituelako, aurrekoek ez bezala; egun ere erabiltzen da, eta mundu osoko metro askotan imitatu dute, sortu zenetik. Vignelliren omenezko erakusketa bat dago atzodanik apirilaren 18ra arte Donostiako Gros auzoko Okendo kultur etxean. Donostiako Husmee estudio grafikoak antolatu du, Euskal Herriko eta kanpoko 33 estudiori Vignelliren omenez egindako 100 x 70 zentimetroko kartel bana enkargatuz lehenik, eta haiek bilduz gero. Horiez gain, Vignellik egindako hainbat zirriborro eta jatorrizko pieza ikusteko aukera ere eskaintzen du erakusketak —aretoan ezarritako aulki batzuk horien artean—, diseinu eskola batek egindako piezaz gain.

Vignelli Associates konpainia eta Vignellik lan egindako hainbat enpresa —Knoll, Heller, Poltrona Frau...— daude erakusketan, bakoitza bere kartelarekin, parte hartu dutenen artean; baita diseinu arloko Espainiako Sari Nazionalaren lau irabazle ere: Javier Mariscal, Alberto Corazon, Enric Satue eta Mario Eskenazi.

«Atenporaltasuna lortuko bada, gauzen esentzia bilatu beharko da, ez itxura», idatzi zuen Vignellik. «Itxura iragankorra da; itxura moda da; itxura joera da. Baina esentzia atenporala da». Horregatik jarri diote Timeless izenburua erakusketari. Vignellik esan edo idatzitako beste hainbat esaldi ezagun ere jarri dituzte irakurgai erakusketa aretoko hormetan. Honako hau da horietako bat: «Diseinatzaile batek borroka egin behar du bizitzan. Itsustasunaren aurka. Medikuak gaitzari aurka egiten dion bezala. Gure iritzian, inguruneak gaixotzen dizkigu begiak, eta diseinua horien nolabaiteko sendabidea da».

Lella Vignelliren garrantzia

Erakusketa aurkezterakoan, Massimo Vignelliren emazte Lella Vignelli zenak (Udine, Italia, 1957-New York, 2014) izandako garrantzia nabarmendu dute Husmee estudioko bi ordezkarik, Ernesto Arnaezek eta Alain Villastrigok. «Askotan erabakiak bien artean hartzen zituztela diote, eta ez dagoela argi noren iritziak izaten zuen pisu handiagoa», adierazi du Villastrigok. Nolanahi ere, aitortu dute Lella Vignellik izandako garrantzi hori ez dagoela behar bezala islatua erakusketan.

Iazko maiatzean hil zen arte «bizirik gelditzen zen diseinatzaile handietako bat zen» Massimo Vignelli, Villastrigok azaldu duenez. «Beren lana paperaren eta arkatzaren esku uzten zutenetakoa zen, ordenagailurik erabili gabe. Ez zuen inoiz ordenagailu bat eduki mahai gainean».

Osagarri gisa, Husmeek erakusketari buruzko katalogo bat kaleratuko du aurki. Okendo kultur etxean bildutako lanen berri emateaz gain, Vignelliren lan gehiagoren berri emango du liburuak; hark utzitako obra eta aztarna aztertu duten hainbat kolaboratzailek idatzitako artikuluak ere aurkituko ditu irakurleak.

Apirilaren 17an, Beatriz Cifuentes, Vignelli Associates konpainiako ordezkaria, Okendo kultur etxean izango da, Vignelliri eta haren lanari buruzko hitzaldi bat ematen.


Kontratazio publikoari dagokion legeari buruzko akordioa lortu dute

Josu Erkoreka pozik mintzatu da, kontratazio publikoa arautzeko legeak egiteko gaitasuna Eusko Jaurlaritzarena dela onartu duelako Espainiako Gobernuak.

Eusko Jaurlaritzak eta Espainiako Gobernuak akordioa lortu dute, euskal administrazio publikoko langileen kontratazioa zehazten duen euskal legearen kontra Estatuak jarritako helegitea erretiratzeko.

Josu Erkorekak eta Javier Andres Espainiako Gobernuak Euskal Autonomia Erkidegoan (EAE) duen bozeramaileak gaur sinatu dute akordioa, Josu Erkoreka Eusko Jaurlaritzako bozeramaileak Gobernu bileraren osteko prentsaurrekoan azaldu duenez.

Erkorekaren esanetan akordio garrantzitsua da, kontratazio publikoa arautzeko legeak egiteko gaitasuna Eusko Jaurlaritzarena dela onartu duelako Espainiako Gobernuak.

Jaurlaritzako bozeramaileren hitzetan, bi administrazioetako zerbitzu juridikoen arteko bilera baten ondoren, auzibidea bertan behera uzteko akordioa aurkeztu dute bi aldeek EAEko Justizia Auzitegi Nagusian.

Bestalde, Jaurlaritzak aldaketak egingo ditu langileen kontratazioa zehazten duen euskal legearen artikulu batean, bi aldeek adostutakoaren baitan.


9.000 lanpostu publiko galtzea aurreikusi du ELAk

Eusko Jaurlaritzak langile publikoen 35 orduko lan-astea 37,5 ordura igo lezake.

Egungo 35 orduko lanaldia izan beharrean, Jaurlaritzak 37,5 ordukoa ezartzea, eta Hezkuntzan ratioak eta eskola-orduak areagotzea erabakiz gero, 9.000 lanpostu publiko baino gehiago galduko liratekeela uste du ELAk.

Sindikatuaren iritziz, Osakidetzan 2.500 lanpostu publiko baino gehiago galduko lirateke, eta Hezkuntzan, 6.000 baino gehiago. Halaber, enpresa publikoetan 400 inguru, justizian 170 eta gobernu autonomoan 300 lanpostu galtzea aurreikusi du ELAk.

Ildo horretan, Urkulluren Gobernuarekin aurrenekoz egingo duten Funtzio Publikoaren Mahai Orokorraren bileran defendatuko dituzten bi ardatz nagusiak enplegua sortzea eta 35 orduko lanaldiari eustea izango direla azaldu du.

Horiekin batera, soldaten kopurua berreskuratzeko eskatuko dute, aparteko ordainsaririk gabe gelditu ostean,% 7,14 "kendu" dietela argudiatuta.

Gai horien harira, beren asmoen berri eman dute Joseba Villarreal hitzarmen kolektiboko ELAko arduradunak eta Igor Eizagirre Eusko Jaurlaritzako Funtzio Publikoko Mahai Orokorreko kideak. Eusko Jaurlaritzako 2013ko Aurrekontuek 1.200 milioi euroko murrizketa izango dute, eta, ELAko ordezkarien esanetan, enpleguaren suntsiketaren aurrekontua izango da.

Lan errebindikazioa ez ezik, ELAk autogobernuaren babes gisa ere planteatzen du bere eskakizuna.

Laster egitekoa den Mahai Orokorraren bileran azken bi urteetan langile publikoek galdu duten % 20 inguruko erosketa ahalmena, berreskuratzea eskatuko dute, Gabonetako ordainsaria barne. "Diru hori gurea da, eta kendu diguten kopuru hori ez dute zerbitzu publikoak hobetzeko erabili, bankuei emateko baizik", gaineratu dute.

Bestalde, beren eskariei jaramonik egin ezean mobilizazioak egiteko aukera irekita utzi du ELAk.


04_Santos Uribe Euskadi eta Estatuko txapeldun

Santos Uribe lasarteoriatarrak Espainiako txapelketan lehiatu zen uztailaren 5ean, igandean Gasteizen burutu zen lehiaketan. 70 eta 75 urte artekoen mailako 10 km martxa proban parte hartu zuen Zumeatarra taldeko korrikalariak eta 1:10:33.75 denbora eginaz eskuratu zuen urrezko domina.


Iruñeko peñek entzierroak hobetzeko neurriak proposatu dituzte

Lagunarteek aurtengo sanferminetarako proposamenak bildu dituzte, eta azken urteotan entzierroetan gero eta atzerritar gehiagok parte hartzen dutela nabarmendu dute.

Iruñeko Peñen Federazioak aurtengo entzierroak hobetzeko dokumentu bat osatu du. Bertan, sanferminak hobetzeko analisi bat eta proposamenak daude. Besteak beste, arropa zuria erabiltzea eta kazetariei entzierroak hasi aurretik sarbidea debekatzea dira aurkeztu dituzten proposamenetako batzuk.

Proposamenak sanfermin hauetarako prestatu dituzte, eta Iruñeko Peñen Federazioak Entzierroaren Mahaiari emandako dokumentu batean zenbait eskakizun egin ditu. Ekitaldiari formatu berri bat ematea, hileroko bilerak antolatzea eta jai bukaeran analisi bat egitea ere proposatu dute.

Dokumentuak ondorengo proposamenak biltzen ditu:

- Udalaren bandoak eta ordenantzak sustatzea.

- Entzierroaren arauak hausten dituzten pertsona guztiak zigortzea.

- Entzierroaren ibilbidea jendez hustea, garbiketa egin ahal izateko.

- Entzierroa hasi aurretik eta ibilbidean zehar, telebista-kameren eta kazetarien sarbidea debekatzea, eta zezen-plazara sartzeko kallejoiaren jaitsieran telebistek jartzen dituzten aldamioak galaraztea.

- Santo Domingo kalean dauden trafiko-seinaleak eta euri-jaitsierak kontrolatzea.

- Entzierroetan parte hartzen dutenen datu estatistikoak hobetzea.

- ‘Entzierro txikia’ indartzea.

- Udalak arropa zuriaren erabilera eta publizitate-elementurik gabekoa sustatzea, batez ere “morboa eta sentsazionalismoa” goraipatzen badute.

- Entzierrorako lantalde finko bat osatzea, hainbat kolektiborekin: arotzak, garbiketa-zerbitzuak, kazetariak, udaltzainak…

- Hiriaren irudia “zikintzen” duten programa sentsazionalista, iragarkien grabaketa eta publizitate kanpaina guztiei uko egitea.

Parte-hartzea entzierroetan

Dokumentuak Iruñeko entzierroaren tradizioa azaltzen du. Udalak emandako datu batzuk ere agertzen dira, azken lau urteetan parte hartu duten parte-hartzaile kopuruarekin. Iaz entzierroetan parte hartu zutenen “gehienak” atzerritarrak izan ziren, eta haietako asko, gizonezkoak eta gazteak. 2012ko urteko datuekin alderatuta, entzierroetan parte hartzen duten atzerritarren kopuruak % 17 egin du gora. Horien atzetik, Estatukoak daude, eta, ondoren, Nafarroako beste udalerri batzuetakoak. Azken hauek parte-hartzaile guztien % 4 dira.

Iruñeko Peñen Federazioak lasterketan sortzen diren masifikazio arazoak direla eta, entzierroak hasi baino lehen ibilbidea garbitzea proposatu du. Gainera, entzierroen inguruko informazioa zabaltzeko eta araudia errespetatzeko eskatu dute. Horretarako ,kazetarien “inplikazio aktiboagoa” eskatu dute, eta “entzierroan parte hartzen dutenen anonimotasunari eustea”.


HIZPIDEA: Izenburuak sakontzen (Kortxoenea eta Estrobo auzia)

Gaurkoan bi kazetari izan ditugu arlo honetan. Alde batetik Info 7ko Nekane Zinkunegik atzo Donostiako Kortxoenea gaztetxean gertatutakoa aztertu du, “penagarria dela” esanez. Bestetik, Aizu! aldizkariko Eñaut Mitxelenak, Kortxoenearenaz gain, “Estrobo” auzia komentatu du: Eñauten ustez, ematen du arraunlari horiek “normaltzat” jotzen dutela ziztatzea.

https://www.bilbohiria.com/docs/podcast/hizpidea/151104hizpideanekanetaenaut.mp3

Deskargatu hemen


Bazkaritara apuntatzeko azken eguna, gaur

52ko kintoek bazkaria dute hilaren 26an, Urnietako Zaldundegin. Bazkaritara apuntatu nahi duenak, gaur du azkeneko aukera. Deitu, telefono honetara: 943 55 10 08.


Erkorekak dio Espainiako Gobernuak martxoa baino lehen "eskumen sorta on bat" transferitu behar duela

Negoziazioetan Eusko Jaurlaritzako ordezkaririk ez dela parte hartzen ari gaineratu du EAJko bozeramaileak.

Josu Erkoreka EAJren bozeramaileak esan du alderdi horrek eta PSOEk hitzartu zuten Espainiako aurrekontu akordioaren arabera, Rodriguez Zapateroren gobernuak martxoa baino lehen "eskumen sorta on bat" transferitu behar duela.

"Gogoz ari gara lan egiten, eta zehazki sei eskumenen inguruan ari gara lanean", esan du Erkorekak ETBri eskainitako elkarrizketan. Lan horretan agiriak elkar trukatzen ari direla esan du, baina negoziazioan Eusko Jaurlaritzako ordezkaririk ez dela parte hartzen ari gaineratu du.


Beste bi legionelosi kasu atzeman dituzte Gasteizen

Horrenbestez, dagoeneko zazpi dira gaitz honekin kutsatutako pertsonak Gasteizen, azken asteotan.

Beste bi legionelosi kasu atzeman dituzte Gasteizen, Eusko Jaurlaritzako Osasun Sailak jakitera eman duenez. Horrenbestez, dagoeneko zazpi dira gaitz horrekin kutsatutako pertsonak Arabako hiriburuan, azken asteotan.

Osasun Sailak zabaldutako oharrean zehaztu dutenez, kutsatutako azken bi pertsonak erietxean daude, baina haien osasun egoerak hobera egin du. Gainerakoei, berriz, dagoeneko alta eman diete.

Osasun Publikoaren eta Adikzioen Zuzendaritzak protokoloa martxan dauka, bakterioaren jatorria atzemateko. Halere, lehen ikerketen arabera, "kutsatutako pertsonen artean ez dago loturarik".

Hori bai, kasu bat izan ezik, gainerako guztiak bederatzi eguneko tartean kutsatu dira, urtarrilaren 23tik 31ra bitartean.

Gaur zabaldutako oharrak dioenez, orain arte hainbat eraikinetako hozte-sistemak eta iturriak ikertu dituzte, baina horietan ez da legionelosiarekin zerikusia duen bakteria aurkitu.


Korresko gazteluko harresiko horma egonkortuko dute

Korreseko gazteluak hartzen duen eremu arkeologikoa Kultura Ondasun izendatu ostean, abuztuaren amaieran hasiko dira bertan lanean.

Bidea egin eta materiala igo eta gero, babes-harresiaren horma egonkortzeari ekingo diote. Erortzeko arriskua du horrek, eta hortaz, lehentasuna eman diote horri. Ez da erraza izango, airean eskegita egin beharko dutelako lan. Horrez gain, indusketa arkeologikoak eta ikerketa topografikoa egiteko asmoa ere badute, eta baita ingurunearen azterketa historikoa ere.


Ez zaude(te)la bakarrik

Informazioaren jendartean bizi garela sinistu nahi dute, informatzeko eskubidea murriztu nahi digutenean. 50 euroren truke guda zelaitik albisteak ematen dituen freelance-a berriemaile berezi bihurtzen dute. Esfortzu bereziarekin berriemaileak bidaltzen dituen, ustez ezinbesteko eta estrategikoa omen den euskarazko egunkari nazional bakarrari, diru-laguntzak murrizten dizkioten moduan. Ia baliabiderik gabe, lanean egunero herri kazetaritzan diharduenari, eta hala ere beste askok baino gehiago egiten dutenei, horiei ez diru, ez baliabide, eta, ez, noski, aitortzarik ere.

Horrelakoetako bat da @erreharria. Estrategiko hitza pertsona bakar bati aitortzea gehiegizkoa baino, gezurra ere badela ondo dakigu, eta, berak ere, ondotxo daki hori. Denok behar dugu bestea, ondoan dagoen hori, sareko nodo guzti horiek beharrezkoak direla sarea osatzeko. Horiek gabe, ezer gutxi garela, handiusteak baino.

Horrela ezagutu genuen elkar, greba orokorraren bueltan, herritar deialdi bati jarraituz, egun horretako informazioak jaso eta zabaltzeko ekimen batean. Irratia, bideoak, idatzizko albisteak, sare sozialetan oihartzuna lortu... Herritar langileon ahotsari garrantzia eman, eta hedabide nagusietan zabalduko zen desinformazioa borrokatzea izan genuen helburu.

Alfredok kamerak eta sareak maite ditu. Askok maite dugun esparru mediatiko herritar difuso horretako hacktibista da. Maila profesionala ematen du bere ekimenez edo diru truke bakarrik egiten dituen lanetan. Sarean informazioak zabaldu, eta polemika egitea ere maite du. Gogorra da, izan behar duelako. Harentzat, beste askorentzako moduan, greba egiteko eguna egunero da. Hilabete bukaera, laster iristen baita, batzuei 20-25 denean, baina beste askori 15aren inguruan.

Isildu nahi dute Alfredo, Asier Lopez eta beste askorekin egin nahi izan zuten moduan. Alfredo estrategikoa ez da izango, baina dudarik gabe ezinbesteko horietako bat da. Informazioaren garaian, ezinbesteko horiek dira gure barrikada. Norbanakoak eta kolektiboak, edo, hobeki esanda, norbanakotik kolektiborako saltorik nabaritzen ez duten horiek.

107.4 FM, Hala Bedi irratia; mezu baten amaiera entzun dut: ...kaletik, saretik, lantokietatik, etxetik... lanean jarraitu, jakinda ez zaude(te)la bakarrik.


3. alea [.pdf]

Aldizkaria irakurtzeko egin klik irudianGoiberri aldizkariaren hirugarren alean, zaborrarena da gai nagusia. Azken asteetan ematen ari den eztabaida aldizkarian islatu dute. Gaia borobildu asmoz, aste honetako elkarrizketa ere zaborrari lotutakoa da, izan ere, Enrike Enparantza Sasieta Mankomunitateko teknikariaren hitzak jasotzen ditu ale honek.

Bestelakoan, Legazpiko gazteen inauteriei ere erreparatu diete ale honetan.

• Eskuratu hirugarren alea:

Goiberri [3. alea]


Goizaldean ibaira jausi da auto bat baina ez da zauritu larririk izan

Udaltzaingoak jakinarazi duenez, goizaldean ertzainak bertaratu direnean ez dute auto barruan inor aurkitu. Bidaiariak herrikoak zirela jakin dute geroago eta eurak adierazi omen dutenez ez dute zauri larririk jasan, "golpe arin batzuk besterik ez". Autoak oraindik ere bertan jarraitzen du. Irudia: autoa ibaian (Mendiola industrialdeko zubiaren parean, herri alderako norantzan).


UPyDk ez beste alderdiek Fernando Buesa omendu dute Legebiltzarrean

EH Bilduk lehen aldiz hartu du parte ETAko biktimen alde Gasteizko Ganberan egindako ekitaldi batean.

EH Bilduk parte hartu du, lehen aldiz, ETAko biktimen alde Eusko Legebiltzarrean egindako omenaldi batean, Fernando Buesa Arabako PSE-EEko buru eta Eusko Jaurlaritzako lehendakariorde zenaren eta Jorge Diez Elorza horren bizkartzaina zenaren aldeko lore eskaintza batean izan baita.

ETAk gaur 13 urte hil zituen, Gasteizen, bonba-auto bat zartarazita. Hori dela eta, talde parlamentarioak omenaldia egin diete, Gasteizko Ganberaren kanpoaldean, biktimen omenezko eskulturaren aurrean. UPyDk ez beste talde guztiek, Iñigo Urkullu lehendakariak eta Eusko Jaurlaritzako sailburuek hartu dute parte.

EH Bilduren partetik, Laura Mintegi bozeramailea; Pello Urizar (EA), Dani Maeztu (Aralar) eta Belen Arrondo (ezker abertzalea) legebiltzarkideak; eta Rafa Larreina (EA) diputatua izan dira.

Bakartxo Tejeria Lebiltzarreko presidenteak egin du lore eskaintza, eta, ondoren, Jose Antonio Pastor PSE-EEko bozeramaileak bi arrosa utzi ditu.

EA eta Aralar ETAko biktimen alde Legebiltzarrean egindako hainbat omenalditan izan dira aurreko legegintzaldietan, baina EH Bilduk (koalizio gisa) eta ezker abertzale historikoak lehen aldiz hartu dute parte.

Legebiltzarreko Bozeramaileen Batzordeak lore-eskaintza bat egitea erabaki zuen atzo. Buesaren eta Diezen senideek beste omenaldi bat egin dute ondoren, Askatasunaren Lorategietan, Gasteizen.

EH Bildu Legebiltzarreko saiora joan da, baina ez bestera, Jorge Diezen senideek ez zutelako nahi.

UPyDk uko egin dio Gasteizko Ganberako ekitaldian parte hartzeari, EH Bildurentzat diseinatutakoa izan dela argudiatuta.

Omenaldia monolitoaren aldamenean

Bigarren omenaldian, Buesaren eta Diezen senideek antolatu dutenean, alderdi politiko guztietako ordezkariak egon dira, UPyDkoak ere bai.

Hori horrela, EH Bilduko legebiltzarkideak ere izan dira: Juanjo Agirezabala, Arri Zulaika, Rebeka Ubera eta Oskar Matute.

Giro intimoan eta familiarrean egin dute Buesaren eta Diez Elorzaren omenez altxatutako monolitoaren ondoko ekitaldia eta, beste urte batzuetan ez bezala, ez da diskurtso politikorik izan.

Senideak izan dira protagonistak, eta larrosa gorriak jarri dituzte monolitoa inguratzen duen loretokian.


Ezeiza eta Lizarralde Perurenako I.Giza Proba Txapelketan


Eguraldi beroa

Eguraldi beroa nagusituko da gaur, hego haizeari esker, eta hodei batzuk izan arren, zeru garbia izango dugu. Biharkoan ere, zerua zikinago agertu arren beroa izango dugu, eta etzi, eguerdira arte bero egiten jarraituko dugu, baina, arratsaldean, ipar mendebaldeko haizeari esker freskatzera egingo du.


'Black Friday eta Fair Saturday'

Iritzi emaileak bi egun horien arteko aldeak izan ditu hizpide.

Black Friday, mundu globalizatu honek ekarri digun eta kontsumismoa bultzatzen duen eguna, eta Fair Saturday, Euskal Herrian sortuta, mundua artearen eta kulturaren bidez aldatzeko aldarria egiten duen eguna izan ditu hizpide Amatiño iritzi emaileak 'Faktoria'ko ''Sinadura'' tartean.


Etxe kaleratzeek %41 egin dute behera lehen hiruhilekoan

Aurten iaz baino 10 etxe kaleratze agindu gutxiago egon dira: 14 izan dira urtarriletik martxora egin direnak eta epe horretan 2018an 24 izan ziren.

Hipotekekin zerikusia izan duten etxe kaleratzeek behera egin dute aurten: urtarriletik martxora 14 izan dira eta 2018ko epe berean 24 izan ziren. Nafarroako Justizia Auzitegiak eman ditu datuak nabarmenduz %41,7 jaitsi direla etxe kaleratze kasuak. Alokairuaren kasuetan antzerako datuetan izan dira: alokairua ez ordaintzeagatik abian jarritako etxe kaleratzeak 77 izan dira eta iazko epe berean 78 izan ziren.


«Oinezkoen segurtasuna bermatzeko» bidegorria eraikitzen hasiko dira bihar

Itxune tabernaren atzean, zubiaren azpian seinalatuta dago jada bidegorri berriak izango duen trazatua. Bidegorriak eskolara nahiz kirol instalakuntzetara doazen oinezko eta bizikleta gidarien «segurtasuna bermatuko» duela dio Jon Enrique Ormaiztegiko alkateak. Alabaina, Lurpe zabortegira doazen kamioien zenbatekoaren igoerari emandako irtenbidea «gazi gozoa» dela ere gehitu du: «Bidegorriak ez du arazoa konponduko. Zabortegia 20 urtez hor egon da eta guk hasieratik zirkulazioa arazo bat zela defendatu dugu».

Cespa enpresak kudeatzen duen Lurpe zabortegiak hondakin industrial geldoak jaso izan ditu urteetan. Gipuzkoako Foru Aldundiak hiri-hondakinak bi urtez edo bi urte eta erdiz bertara eramatea erabaki zuen; aldunditik esan zutenez, Zubietako planta bukatu bitartean.

Mutiloara doazen hondakinez betetako kamioiak Ormaiztegitik igarotzen dira; egunean 100 bat kamioi.

Kamioien ibilbideak eskolara zein kirol azpiegituretara doazen ormaiztegiarren ibilbidearekin bat egiten du. Bihar eraikitzen hasiko diren bidegorria kamioietatik urrundu nahi ditu oinezkoak. Bidegorriak 3, 5 metroko zabalera izango du eta oinezkoen zein bizikleta gidarien lekuak margoz bereiziko dituzte.

Bidegorria aldundiak finantzatuko du eta aurrekontua 106.243 eurokoa da. Bide Azpiegitura sailak proiektuaren erredakzioa bere gain hartu zuen, nahiz eta Ingurumen sailak finantzatuko duen. Aldundiak kultur etxearen atzeko aldean adinekoek ariketa fisikoa egiten dezaten hornitutako parkea ere finantzatuko du.

Antoneneko lur sailetarako aurreikusita dagoen hirigintza proiektuarekin talkarik ez egiteko trazatua izango du bidegorri berriak. «Izapide asko bete behar izango ditugu. Lur sailak jabe pribatuenak eta ADIFenak ziren eta hitzarmenak sinatu behar izan ditugu».

Alternatibarik ez

Ormaiztegiko alkateak atzera egin du denboran eta udalaren apustua Ormaiztegitik kamioirik ez igarotzea zela adierazi du: «Bi aukera genituen baina bietako batek ere ez du balio izan».

Autobia txiki bat egiteko proiektua gogora ekarri du kamioiak herritik ez igarotzeko. «Aukera hori erabat alboratu genuen egungo hirigintza planeamenduarekin ez zetorrelako bat».

Beste alternatiba kamioiak Lierniko gainatik desbideratzea zen, baina arazo teknikoak sortzen zituen. Errepide bihurria eta landa lur dezente desjabetu behar zirela dio alkateak, «irtenbide horrek ere ez zuen balio». Sei hilabetetan Bide Azpiegitura sailarekin lanean aritu direla eta, dionez, ez dute beste irtenbiderik topatu.


Elizaldek garapen iraunkorra eta parte hartzea jo ditu helburutzat

Nafarroako Gobernuko Landa Garapen, Ingurumen eta Toki Administrazioko kontseilariak agerraldia egin du parlamentuan

Nafarroako Gobernuko Landa Garapen, Ingurumen eta Toki Administrazioko kontseilari Isabel Elizaldek Nafarroako Parlamentuan azaldu zituen, atzo, bere departamentuaren asmoak eta helburuak. Hitz gutxitan laburbildu zituen, bere solasaldiaren amaieran: garapen iraunkorraren ereduaren alde egin zuen landa eremuan; udalei duten garrantzia emateko beharra nabarmendu zuen, haien eskumenak eta autonomia errespetatuz; ingurumena eta lurralde antolamendua, halaber, giltzarri diren esparrutzat jo zituen; eta parte hartzea sustatzeko eta zeharkakotasunez lan egiteko asmoa agertu zuen.

Helburu horiek betetzeko abiapuntua ez dela erraza onartu zuen Elizaldek, eta departamentuan azken urteotan izan diren murrizketak, edo baliabide ekonomiko gehienak arlo zehatz batera bideratu izana aipatu zituen arazoen artean. Nekazaritzaren esparruan, adibidez, Nafarroako ubidea jarri zuen adibide. «Nafarroako Gobernuak azpiegitura hori nabarmen bultzatu du azken legegintzaldietan, eta hala, bertze hainbat esparrutarako diru sailak murriztu edo kendu ditu». Gobernuak ubidearen ureztatze kanonarengatik ordaintzen duen kopuruak gora egin duela gaineratu zuen: «6,2 milioi euro, 2010. urtean, eta 15 milioi baino gehiago, 2015ean».

Ubideari buruz, hain zuzen ere, proiektua berraztertzeko beharra nabarmendu zuen kontseilariak. Bertzelako urratsik egin baino lehen, ubideak duen eragin ekonomiko, tekniko eta sozialari buruz hausnarketa egiteko beharra aipatu zuen, bai eta ingurumenean duena aztertzeko ere.

Bada berraztertu beharreko bertze hainbat kontu, Elizalderen hitzetan. Uraren kudeaketaren inguruan, adibidez, hainbat azpiegitura beharrezko ote den ikusi beharra aipatu zuen, Esako urtegia zehazki aipatu gabe.

Arlo guztietan, herritarren eta eragileen parte hartzea funtsezkotzat jo zuen, eta bide horri garrantzia eman nahi dio, halaber, Nafarroako hondakinak kudeatzeko plana egiteko. Epaileek bertan behera utzi zuten aurrekoa, eta berria egiten hasi direla azaldu zuen kontseilariak atzo, parlamentuan. Ingurumen heziketak duen garrantzia nabarmendu, eta hondakin gutxiago eragitea helburutzat jo zuen. Ekonomia zirkularraren kontzeptuaren alde egin zuen, hondakinak baliabide bilakatzeko.

Eredu kontua

Elizaldek ubideari buruz errandakoak PSNko, UPNko eta PPNko ordezkarien kritikak eragin zituen. Inbertsioak eten nahi izatea leporatu zioten. Are gehiago erran zion UPNko Maria Carmen Segurak, eta «garapenaren aurka» egin nahi izatea egotzi zion.

Kritika horiei erantzun zien Podemos-Ahal Dugu taldeko parlamentari Eduardo Santosek: «Zuena edo kaosa, hori da zuek egiten duzuen proposamena; proposamen horren atzean, ordea, mundua eta ingurumena ulertzeko bertze modu bat ezkutatzen duzue».

Santosek argi utzi zuen bertze eredu baten alde egiteko beharra, eta orain artekoak denonak diren baliabideak xahutzen dituela salatu zuen, «interes pribatuen alde». Benetako parte hartzea defendatu zuen, halaber, eta iritzi horrekin bat egin zuten Geroa Baiko eta EH Bilduko ordezkariek ere. Geroa Baiko Unai Hualdek laguntza eskaini zion Elizalderi; EH Bilduko Dabid Anautek, berriz, aldaketa «zainduko» dutela erran zuen.


Izagirre anaiak bikain Yorkshireko Munduko Txapelketan

Azken hamarkadetako Munduko Txirrindularitza Txapelketa gogorrenen artean gogoratua izango da Yorkshirekoa (Erresuma Batua). Eguraldi makurra izan zuten, euria goian-behean, eta hotza. Datu bat ematea besterik ez dago: abiatu ziren 197 txirrindularietatik 46k soilik osatu zuten ibilbide osoa, tartean Ormaiztegiko bi anaiek. Gorkak, zaharrenak, lehen hamarren artean sartzea lortu zuen (9.a izan zen, Mads Pedersen daniarrarengatik 1:10era), eta Ion 16. postuan sailkatu zen, irabazlearengatik 1:14ra. Balentria egin zuten. Espainiako selekzioaren elastikoarekin atera ziren zortzi txirrindularietatik hiruk bakarrik amaitu zuten. Hirugarrena Imanol Erbiti nafarra da (44.a, 14:48ra).

Proba bukatu eta berehala, honela hitz egin zuen Ion Izagirrek: “Lasterketa oso gogorra izan da euriarengantik eta hotzarengatik. Gorka ihesaldi onean sartzekotan egon da, eta egin dugunarekin gustura egon beharrean gaude”. Pozik, baino amorrazio pixka batekin mintzatu zen Gorka: “Baldintzak ikaragarria izan dira. Pena izan da eguraldia, ez zen guretza onena. Alejandrok ere [Valverde] lasterketa utzi behar izan du hotzarengatik. Amorru pixka bat badut, hanka aldetik ondo bainindoan, eta gutxi falta izan zait ihesaldi onean sartzeko. Hortxe ihes egin digu lasterketak, baina gustura gaude egin dugun lanarekin”.


'Oroimen bizia, Azpeitiko auzoak XX. mendean' liburuaren lau ale zozkatuko ditu Uztarriak

Uztarriaren bazkideek har dezakete parte zozketan, galdera honi erantzun zuzena emanda: Zenbat auzo agertzen dira liburuan? Erantzunak ostiraleko 10:00ak baino lehen bidali behar dira uztarriazozketak@gmail.com helbidera, eta ostiralean bertan egingo du zozketa Uztarriak.

Laxaro Azkunek idatzitako Oroimen bizia, Azpeitiko auzoak XX. mendean liburuaren lau ale zozkatuko ditu Uztarria Komunikazio Taldeak, Uztarriako bazkide direnen artean.

Liburua eskuratu nahi duten bazkideek galdera honi eman behar diote erantzun zuzena: Zenbat auzo agertzen dira liburuan?

Erantzunak uztarriazozketak@gmail.com helbidera bidali behar dira, parte hartzen duen bazkidearen izen-abizenak eta harremanetarako telefono zenbakia emanez. Urtarrilaren 29a, ostirala, 10:00ak baino lehen bidali behar dira erantzunak. Ostiralean bertan jakinaraziko ditu Uztarria Komunikazio Taldeak saridunen izenak, Uztarria.eus-en. Liburua non jaso adierazteko, saridunekin harremanetan jarriko da Uztarria, beraz ez ahaztu mezuan telefono zenbakia jartzea.

Urtarrila hasieran aurkeztu zen Oroimen bizia, Azpeitiko auzoak XX.mendean liburua Sanagustinen. Laxaro Azkunek idatzi du eta Azpeitiko Udalaren Hezkuntza sailak argitaratu. Azpeitiko auzoetan XX. mendean, bereziki hasierako eta erdialdeko hamarkadetan, bizimodua eta ohiturak nolakoak ziren jasotzen da liburuan.


Emakumearen Nazioarteko Eguna bazkari, dantza eta antzerkiarekin ospatuko dute

Martxoaren 6an, igandean, goizeko 11:30etatik 13:30etara bitartean Ametsuts emakumeen elkartearen eskutik eskuz egindako artisau-lanen erakusketa zabalik egongo da. Erakusketa martxoaren 5ean aurkeztuko du Juan Antonio Alañak udaletxean 12:00etan.

Horrez gainera, igande horretan bertan Emakumearen Eguna ospatzeko bazkaria antolatu du Okondoko Udalak; izena ematea Okondoko Udaletxean egin behar da eta 15€ ordaindu behar dira (Okondoko Udalera deitu behar da: 945 89 80 23 eta bazkariko dirua banketxean edota Udalean bertan ordaindu ahal da).

Aipatu bazkariaren ondoren dantzaldia egongo dela aurreratu dute egitarauan. Bestalde, eta Martxoaren 8-aren harira, Martxoaren 12an, larunbatean, Okondoko Kultur Etxean “En Cuarentona” izeneko antzerkia egongo da arratsaldeko 18:00etan. Eta antzerkia ikustera joaten diren emakume guztien artean Okondoko hainbat saltokik eskainitako oparien zozketa egingo dute.

Martxoaren 8ko egitarauan parte hartzen dutenen artean: besteak beste, Iraxo Ileapaindegia; Arantxa Arza Ileapaindegia; Yoliren Estankoa; eta Okondoko Mesoia daude.


'Bakegileek' kartzela politika aldatzeko eskatu diote Frantziako Gobernuari

"Ez dugu amnistiaz hitz egiten, zuzenbide arrunta ezartzeaz baizik, ez dadila kartzela erregimen politikorik egon", adierazi du Baionako alkateak.

ETAren desarmeaz ardaruta ziren 'bakegileek' ETAko presoen inguruko kartzela politika aldatzeko eskatu diote Frantziako Gobernuari eta gehiengo parlamentario berriari.

"Bakegillek" eta Ipar Euskal Herriko kargudun publikoek bilerak egin dituzte Gobernuko eta alderdietako ordezkariekin, eta gogorarazi diete 2011ko Aieteko Adierazpena betetze aldera, apirilaren 8ko desarmearen ondoren, "aurrera egiteko" garaia iritsi dela.

"Erdi-konpomisoak jaso ditugu atxiloketen baldintzen inguruan. Bada garaia konpromisoak bete eta zuzenbide arruntera itzultzeko", adierazi du prentsaurrekoan Michel Tubianak, bitartekari izan zenak eta Giza Eskubideen Ligako ohorezko presidenteak.

Bakegile horien arabera, Aieteko Adierazpenaren lehenengo bi puntuak beteta, presoen egoeraz hitz egiteko garaia da.

"Ez dugu amnistiaz hitz egiten, zuzenbide arrunta ezartzeaz baizik, ez dadila kartzela erregimen politikorik egon", adierazi du Jean Rene Etxegarai Baionako alkateak.

Azaldu dutenez, Frantziako Estatuan ETAko 73 preso daude, 21 kartzelatan banatuta, eta etxetik gutxienez 400 kilometrora.

Gaur 'bakegileak' eta kargudun publikoak Justizia Ministerioko ordezkariekin, La France Insoumiseko, MoDemeko eta alderdi komunistako kideekin eta Cendra Motin La Republique en Marche Gobernuan dagoen alderdiko presidenteordearekin bildu dira.

Abenduaren 9an

Talde eragile horrek mobilizazioa antolatu du abenduaren 9rako Parisen, nahiz eta oraindik ez duten jakinarazi zer egingo duten zehazki, baina ordurako presoak gerturatzeko neurriak edo baldintzapeko askatasunak eman izana espero dute.

80.000 sinadura

Bestalde, Agus Hernan Foro Sozial Iraunkorreko koordinatzailea, beste kide batzuekin batera, Eusko Legebiltzarrean izan da gaur, eta Bakartxo Tejeria erakundearen presidenteari ETAko presoak Euskal Herriratzeko eskaera babestu duten 80.000 lagunen sinadurak eman dizkio.


Janariz eta arropaz betetako kamioia bidali du Lea-Artibaiko Sahelak Dajlara

Gaur goizean [azaroak 17] bete dute Lekeition, Lea-Artibaiko Sahelak Dajlara bidaliko duen kamioia. 2.560 kilo janari, 400 bat litro olio, 150 manta eta bi tonelada eta erdi arropa eramango ditu Dajlako lurralde osoan banatzeko. Kamioia ere bertan geratuko da, Glabat Elfula wilayan hain zuzen. Sahelak kamioia erosi eta urgentziaz antolatu zuen janari eta arropa bilketan batutakoa bidali ditu bertan.

Sahela elkartekoak kamioia betetzen gaur goizean Lekeition. Argazkia: Zuriñe Uskola

Urriaren 17an eta 18an Saharako Errefuxiatu Kanpalekuek euri-jasa indartsuak jasan zituzten, eta ondorioz, wilaya guztietan uholde izaugarriak egon ziren. “Dajla hurrunen eta kaltetuen gertatu zen lurraldea da, eta beraz, gure laguntza bertara bidaltzea erabaki dugu”, azaldu du Zuriñe Uskola Sahelako kideak.

Bilboko metroko beharginek daukaten elkartearen bidez eramango dute kamioia Dajlara. Elkarte horrek urtero karabana bat bidaltzen du Saharako kanpalekuetara, baina, uholdeek eragindako kalte eta galerak direla eta premia oraintxe dagoela azpimarratu dute Sahelakoek, eta Bilboko elkartearengana jo dute laguntza eske.

Lekeitio, Markina-Xemein, Ispaster eta Eako udalerriek hartu dute parte Sahelak antolatutako bilketan eta guztiei eskerrak eman nahi izan diete, bai eta Lekeitioko Udalari ere, kamioia erosteko diru laguntza eman duelako.

Sahela elkarteak Dajlara bidali duen kamioia. Argazkia: Zuriñe Uskola

Erantzuna izugarria izan dela jakitera eman du Lea-Artibaiko elkarteak. Horren handia, batutako guztia ezin izan dutela kamioian bidali. Hori dela eta, Orioko taldeagaz bat egin dute eta gelditu zaizkien lehengai guztiak euren bidez bidaliko dituzte Saharako kanpalekuetara.

Kamioiak gaur arratsaldean irtengo du Bilborantz eta eguenean aterako da bere azken norakora. Aste bete barru kamioia Dajlan egotea espero dute.


Mondejuak ez du sekreturik

Maria Luisa Morea, herenegun jaso zuen txapelarekin. Atzean, Aralar; igandean zuritu zuen elurrak. Etxeko korridoreko koadroen kakoetan bost txapela ditu zintzilikatuta Maria Luisa Moreak, eta beste bi bilobei emanda dauzka. Zazpi txapela beltza, mondeju zuriaren egile estimatuena bihurtu dutenak. Azkeneko titulua herenegun lortu zuen Olegiberrin bizi den amezketarrak, Ardiki Egunaren barruan jokatu zen Zaldibiako 18. Mondeju Lehiaketa irabazita. Azken hiru urteotan jarraian jantzi diote txapela.

Kanporako ez du mondejurik egin ohi, «izugarrizko lana» dutelako. Baina, herrian urtean behingo lehiaketan Morea izan da nagusi, beste behin. Denera hamar sari ditu: zazpi lehenengo, bi bigarren eta hirugarren bat. Halako zerrenda lortzeko, mondejuari egin beharreko sekretuaz galdetutakoan, lehen ezustekoa: «Ez dago sekreturik batere».

Ohi bezala, Lazkaomendiko Maiz Goeneko Joxe Intxaustik hazitako ardia erabili dute Moreak eta familiakoek mondejuak egiteko; eta etxeko porruak eta arrautzak. «Tipularik batere ez diogu botatzen». Bezperan, larunbatean egin zituzten, etxean, senarraren, seme-alaben eta ofizioa ikastera arrimatu ziren iloben artean.

Txikituak garrantzi berezia duela aitortu du, kalitatezko osagaiak erabiltzearekin batera. «Dena eskuz txikitzen dugu. Makinarik ez dugu inoiz erabiltzen, porruari min gustua eta ura gehiago ematen diolako. Eta egin aurreko momentuan txikitu behar dira osagaiak».

Neurriak zehazterakoan, osagai garrantzitsuenak bai, baina besteak «begira» erabiltzen dituzte. Bigarren ezustekoa. «Irakin handirik ere ez du behar. Beroa termometrorik gabe kontrolatzen dugu. Gatz eta piper puntuak ere begira», dio Moreak.

Egileen artean probatzen joaten dira. «Iritzia denok ematen dugu, baina azkeneko erabakia Marilurena da», dio, albotik, Sebastian Iraola senarrak.

Mondejutan Mari Jose Alkaiaga geratu zen txapeldunorde, eta hirugarren Modesta Sukia eta Josune Etxeberria, elkarrekin.

Aralarko gazta, Intsaustirena

Ardiki horrez gain, Aralarko Gaztaren 15. Txapelketa ere burutu zen igande eguerdian Zaldibian. Irailean Legazpin Gipuzkoako txapela jantzi zuen Joseba Intsausti ordiziarrak irabazi du. Haren aitak jaso zuen saria. Bigarren Karlos Otegi bedaioarra izan zen, iazko irabazlea. Eta, hirugarren, Migel Amiano altzotarra.

Festa giroan garatu zen Ardiki Eguna. Artzaintza munduarekin lotutako lanek, produktuek eta jakingarriek jantzi zuten plaza ingurua. Bazkaritan hirurehun bat lagun izan ziren, ardikia jateko.

Larunbatean, euskal artzain txakurren erakustaldia egin zuten Mugertzan, lehenengo aldiz. Sei artzainek parte hartu zuten, beste horrenbeste zakurrekin.


NOR GARA: Ekaitz Crespo Aspiazu

Ni Ekaitz naiz eta 11 urte ditut. Futbola eta lagunekin jolastea gustatzen zait. Futbolean Laudioko taldean jolasten dut. Laudion bizi naiz, baina, asteburutan Menagarain egoten naiz.

Niri gustatuko litzaidake futbolari profesionala izatea . Orain patinetean ibiltzen hasi naiz.


Serrulla musikariaren lehen diskoa

Iñigo Serrulla musikariak lehenengo lana argitara berri ” ¼ life” deiturikoa. Zazpi katu berri eta zortzigarren korte berezia , gaur Bilbo Hiria irratian izan da. Serrulla bezala sinatzen duen lana aurkeztu digu. Gaztea bada ere zapi urte daramatza musika egiten.Bizitzaren laurdena egin duela eta, izenburu hori jarri dio musikari donostiarrak bere lehen bakarkako lanari.

https://bilbohiria.com/docs2/2018/ibaizabal/180503_serrulla.mp3

Deskargatu hemen.

https://www.youtube.com/watch?v=

t5ijKFOO0iY


Ibex 35ek kolpe handia jaso du, Greziaren egoerak eraginda

Espainiako burtsak % 5,4 egin du behera, eta 10.000ko mailatik urrun geratu da. Espainiak NDFri laguntza eskatu diola zabaldu ondoren, zurrumurru horiek "erokeria" direla erantzun du Zapaterok.

Espainiako burtsak 9.900 puntuetako (9.859) maila galdu eta urteko bigarren minimoa jasan du % 5,4ko beherakadarekin (bankuen porrota dela eta) merkatuko datuen arabera.

Ibex 35eko balio guztiek galerak izan dituzte gaur. Espainiako burtsak 563,70 puntu galdu ditu, 2009ko uztailean jasotakoaren antzekoa. Urteko galerek % 17,43raino gora egin dute.

Dena den, 16:15etan hobekuntza txikia izan du eta % -4,36raino heldu da. Hala ere, ezin izan dute beherakadari aurre egin, besteak beste, Espainiak Nazioarteko Diru Funtsari (NDF) laguntza eskatu diola zabaldu ondoren; ildo horretan, zurrumurru horiek "erokeria" direla erantzun du Zapaterok gaur Bruselan.

Hori horrela, BBVAk % 7,59 behera egin du; Banco Santanderrek % 7,08; Iberdrolak % 5,94; Repsolek 4,4% eta Telefonicak %3,75.

Europan ere galerak izan dituzte burtsek; euroa 1,303 dolarretan aldatzen zen bitartean, Milango burtsak % 4,7 behera egin du; Euro Stoxx 50k % 3,5; Pariskoak % 3,32; Londreskoak eta Frankfurtekoak % 2,5.

"Izugarrizko burugabekeria"

Espainiak etorkizunean, Greziak bezala, Europar Batasunaren laguntza behar izatearen hipotesia "zorakeria ikaragarria" eta "izugarrizko burugabekeria" dela adierazi du Jose Luis Rodriguez Zapatero Espainiako presidenteak.

Bruselan egindako prentsaurreko batean datuei eta jazoerei, eta ez espekulazioei, arreta jartzea exijitu du.

Burtsa espainiarraren jaitsiera bultzatu duen zurrumurrua salatu du Zapaterok, Espainiak 280.000 milioi euro behar dituela ezeztatuz.


Zorion Eguileor: 'Errodatzen hasi baino bost egun lehenago onartu nuen lan hau'

'El Hoyo' G. Gaztelu-Urrutiak zuzendutako filmak lau sari jaso ditu Sitgesen: Film onena, efektu berezi onenak, zuzendari berri onena eta ikusleena. Gidoi zoragarria duela aitortu du Eguileorrek.

Zorion Eguileor, Ivan Massagué El Hoyo filmean, protagonistetako bat da. Gaiztoa da bere pertsonaia, baina lana eskaini orduko gidoi oso ona zuela jabetu zen eta baiezkoa eman zion, nahiz eta errodatzen hasteko bost egun besterik ez ziren falta.

Pelikula ederra dela aitortu digu Eguileorrek, hasiera batean antzerkirako idatzia eta gero film bihurtua.

Beldurrezko eta Fantasiazko Zinemaldiaren estreinuan emango dute Donostian, zinema aretoetara Azaroaren 1ean eta gero Netflix-era.


Dardo gaua Atxur tabernan, gaur

Hernanin jarri dute zita gaur, Gipuzkoako tiratzaileek. Dardo txapelketa antolatu dute Atxur tabernan, gaueko 22:00etan hasita. Aukera ederra dute herriko tiratzaileek, beraz, etxean aritzeko.

Txapelketa berezia antolatu dute, gainera. PareJas CieGas Burma Road jarri diote izena. Edozein sorpresa espero daiteke, hortaz, gaur gaueko txapelketan.

Izenematea zabalik, eta sariak 3 onenetzat

Edozeinek hartu dezake parte txapelketan, eta tabernan bertan eman beharko da izena. 5 euro izango dira inskripzioa, eta sariak ere izango dira, onenentzat. Aurreneko hiru sailkatuak, ez dira esku hutsik joango tabernatik.


Sexu-aniztasuna aldarrikatuko dute gaur Oñatin

Debagoieneko LGTBQ koordinadorak Sexu aniztasuna kalera leloarekin, aldarrikapen festa egingo du gay, lesbiana, bisexual eta transexualen harrotasun egunean, gaur, ekainak 28. "Sexu askapenerako aldarrikapenak eta eskaerak kalera aterako ditugu ekainaren 28an. Debagoieneko herritar guztiak gonbidatu gura ditugu. Etor daitezela gura duten moduan: mozorrotuta, transformatuta... Ongietorriak izango dira", esan dute.

LGTBQ kolektiboa

Andraitz talde feministak iazko ekainaren 28aren bueltan, Las Fellini taldea gonbidatu zuen Oñatira. Emanaldi hura izan zen, egungo koordinadoraren abiapuntu. "Ikuskizun polita izan zen, baina bakarra. Ekainaren 28ak ospakizun eta aldarrikapena zabalagoa behar zuela ikusi genuen eta lanean hasi ginen", esan digute koordinadorakoek.

Emakumeen asanbladak, Andraitz taldeak eta hainbat norbanakok hainbat bilera egin dituzte ordutik. Emaitzak Debagoieneko LGTBQ koordinadora eta hurrengo asteko ekintzen zerrenda dira.

Lekukoa, herririk herri

Debagoieneko lehen egunaren deialdia Oñatitik egin dute, baina aurretik bailarako beste herri batzuetako kideekin partekatu dute ideia. Helburua da aurtengoa Oñatin egitea, baina urtero herria aldatzea. Alegia, sexu askapena aldarrikatzeko lekukoa herririk herri eramatea. "Aldarrikapen berberen atzean gauden eragile, norbanako eta kolektiboak batzeko eta elkar ezagutzeko aitzakia izan daiteke. Gure ideiak partekatu, eta ekintza bateratuak antolatu", dio Maria Apaolazak.

Maiztasun zehatz barik

Debagoieneko LGTBQ kolektiboak lehen urratsak eman ditu. Ibilbide luzea egiteko asmoz jaio den taldea da. Sexu askatasuna non nahi eta noiznahi aldarrikatuko duen taldea izango da. "Ez gara ekainaren 28ra mugatuko. Egun hori aldarrikapen eguna izaten da, baina sexu askatasuna lortzeko egunero egin behar dugu lan. Guk hori egin gura dugu. Urtean zehar jarraipen bat egin eta aldika, ekintzak antolatu: hitzaldiak, mahai-inguruak, aldarrikapen testuak kaleratu... Sexu askapenaren aldeko borrokak jarraipena izatea gura dugu", azpimarratu digute koordinadorako hainbat kidek. Ez dakite zenbateko maiztasunaz elkartuko diren, baina badakite lanean jarraituko dutela.

Herrian sortutakoa

Garbi utzi gura dute herrian sortutako kolektiboa dela eta euren baliabideekin antolatu dituztela ekintzak. "Kolektiboan parte hartu gura dutenak, lasai etor daitezela. Ekarpenak gustura hartuko ditugu", diote.


"Denon ardura da giza eskubideen alde lan egitea, ez gutxi batzuena"

Arlo askotako 25 herritarrek adierazpen bat sinatu dute, presoen giza eskubideak errespetatzeko eskatzeko.

Alderdi, erakunde, ideologia eta pentsamolde desberdinetako hainbat lagunek San Telmoko adierazpena irakurri dute gaur eguerdian, Donostian: "Siglak atzean utzi nahi ditugun euskal hiritarrak gara, giza eskubideen alde egiteko elkartu garenak". Manifestuan diotenez, giza eskubideen defentsan lan egitea "beharrezkoa" da, "zilegia" ez ezik.

Konponbidea-ren manifestuaren sinatzaileek nork bere izenean eman du atxikimendua. Eta gauza bera egitera deitu dute euskal gizartea: "Denon ardura da, ez gutxi batzuena. Norberaren etxearen goxoa utzi eta plazan gaituzue konponbide baten bila egin beharreko lanean gure aletxoa eskaintzeko asmoz". Horretarako, "gutxieneko batzuetan" ados jartzeko beharra azpimarratu dute, hurrengoak:

" - Presoak preso dira epaituak izan direlako, epaitu gabe espetxean aurkitzen direlako edota zigor bat betetzen ari direlako. - Bestelako bideak bazter utzita, legeriak ematen dituen aukerak modu pertsonalean erabiltzea onartu dute. - Bere eskubideak errespetatuak izan behar dute. Beraien ingurune sozial afektibotik gertuen dagoen espetxean zigorra betez, gaixotasun larriak dituztenen kaleratzeari bide emanez eta bizi osorako zigorra ahalbidetzen duten neurriak indargabetuz. - Eta presoak bezala iheslariak eta deportatuak ere. Haiek herriratu daitezen bideak bilatu behar direlakoan gaude. - Horretarako giza eskubide hauek urratzen dituzten legeak aldatu behar badira, aldatu daitezela".

Ez dute ulertzen gobernuek "legearen barruan egin daitekeena" ez egitea: "Ez dugu ulertzen konponbidea elikatu beharrean oztopoak jartzea. Eta ez ulertzeaz gain, ez dugu onartzen. Ezin dugu zain segitu". "Sare indartsu eta geldiezina" eraiki nahi dute manifestuaren sinatzaileek, baina gaurkoa ez dute nahi "beste argazki bat" izatea. Horregatik, apirilaren 12rako topaketa batzuk antolatu dituzte, Herritar topaketak izenpean, eta " borondate berdina duten hiritar guztiak" gonbidatu dituzte bertara.

Honakoek sinatu dute manifestua:

Sagrario AlemanArantxa ArrutiJoseba AzkarragaAinhoa AznarezMiguel CastellsLore ErriondoRamon GaztelumendiJule GoikoetxeaPepi GorostidiAitziber IbarbiaAngeles IztuetaJon Mirena LandaMaialen LujanbioJabier MadrazoToti Martinez de LezeaJon Maya SeinJose MenocalAitor MerinoAmaia MerinoIzaskun MoyuaPepe MouliaEneko OlasagastiPeio ReparazTeresa TodaRamon Zallo


Gaurtik aurrera, hirugarren fasean

Hego Euskal Herria konfinamendua arintzeko hirugarren fasera pasatu da gaur. Bi berritasun nagusi ekarriko ditu fase aldaketak: batetik, Eusko Jaurlaritzak eta Nafarroako Gobernuak COVID-19 izurritearen kudeaketaren ardura osoa hartuko dute, baita egoera berrira egokitzeko erabakiak hartzeko ere. Bestetik, Arabako, Bizkaiko eta Gipuzkoako herritarrak herrialde batetik bestera ibili ahal izango dira, inolako mugarik gabe; oraingoz, ezingo dira Nafarroara joan, ezta alderantziz ere. Araba, Bizkai eta Gipuzkoa barruan egiten den pertsonen garraioak —errepideetakoak eta trenbideetakoak— %100 edukiera eta maiztasuna izango ditu, eta maskarak jantzita joan beharko da. Gainera, aurrerantzean, hogei pertsona elkartzeko aukera egongo da —hamabostekoa zen orain arte—.

OSTALARITZA

Araban, Bizkaian eta Gipuzkoan, ez da gehienezko edukierarik egongo ostalaritzan, elkarte gastronomikoetan eta jatetxeetan. Barran zerbitzatzea ere baimenduko dute. Espainiako Gobernuak aurkakoa esan badu ere, diskotekek eta gaueko tabernek itxita segitu beharko dute. Nafarroan, elkarte gastronomikoak irekita egongo dira. Ostalaritzako terrazetan gehienezko edukiera %75ekoa izango da, eta barruan, bi herenekoa. Beste astebetean gutxienez, ezingo da barran kontsumitu.

MERKATARITZA

Merkataritzarako erabiltzen diren guneak edukieraren %60an egongo dira irekita, eta espazio komunetan eta jolasguneetan ere neurri bera errespetatu beharko da.

HEZKUNTZA

Eusko Jaurlaritzak 0-3 urtekoentzako haur eskolak irekitzea baimenduko du gaurtik aurrera, gehienez edukieraren %60an. Ospitaleko, etxeko eta hezkuntza terapeutikoko hezkuntza arretarako lurralde zentroetan aurrez aurreko jarduerari ekingo diote.

KULTURA

Jaurlaritzak iragarri duenez, liburutegiak, museoak, azokak egiteko eremuak, erakusketa aretoak eta zinemak irekita egongo dira, gehienez %60ko edukierarekin. Leku itxietan kultur jarduerak egiteko, gehienezko edukiera %60koa izango da, eta 80 pertsona elkartzeko aukera egongo da, aurrez esleitutako eserlekuekin. Aire zabalean egiten direnean ere, gehienezko edukiera %60koa izango da, baina mila pertsona elkartzeko aukerarekin, eserlekua aurrez esleituta.

AISIALDIA

Araban, Bizkaian eta Gipuzkoan haur eta gazteentzako aisialdiko jarduerak berriro hasiko dira egiten. Aire zabalean direnean, gehienezko edukieraren %60ra mugatuko da parte hartzaile kopurua, eta gehienez 200 parte hartzaile izango dira, hezitzaileak ere kontuan hartuta. Eremu itxietan egiten direnean ere, edukiera %60ra mugatuko da, baina gehienez 80 parte hartzaile izango dituzte, hezitzaileak ere kontuan hartuta. Kasu batean zein bestean, gehienez hamabost laguneko taldeak —hezitzaileak ere kontatuta— egingo dira.

KIROLA

Kirol instalazioak —igerilekuak ere bai— ireki daitezke Araban, Bizkaian eta Gipuzkoan, gehienez %60ko edukierarekin. Taldeko entrenamenduak ere egin ahal izango dituzte, kirolarien arteko interakzioarekin, arrauneko, banku finkoko eta pilotako diziplina guztietan, ekainaren 20tik aurrera lehiatzen hasteko. Ordutegiei dagokienez, berriz, adinekoentzat eta zaurgarrienentzat ezarritako lehentasunezko ordutegia ez dute kenduko. Nafarroan, berriz, ez da ordutegirik egongo, eta hogei laguneko taldeek kirola edota paseoak egiteko aukera izango dute.


Debagoieneko beste bost komertzio izendatu dituzte Singular Denda

Gipuzkoako Merkatarien Federazioak, Donostian egindako ekitaldian 23 Singular Denda berri izendatu zituen atzo, eta horien artean bost debagoiendarrak dira: Arrasateko Amaia Albes, Lirain eta Zubiaga; eta Oñatiko Andrea Azkoaga eta Candeluka.

Singular Dendak egitasmoak tokian tokiko komertzioa bultzatzea du helburu, eta Gipuzkoako Foru Aldundiaren laguntzarekin jarri zuten abian. Izendapen horren atzean herrietako kaleei bizia ematen dieten denda "originalak eta benetakoak" daudela diote egitasmoaren bultzatzaileek.

Atzo izendatutakoekin ia 175 denda daude Gipuzkoan; Debagoienean aurretik zeudenak honako hauek dira:

Arrasaten: Belun; Olgeta, Resusta; Karrikiri; Sikol lentzeria; Josle, Lasagabaster; Boutique Elena; Oskar Vitoria bitxitegia; eta Tipi-Tapa.

Oñatin: Arkauz optika; Maibi dekorazioa; Chic; eta Amalur.


MintzalagunON Sarean parte hartu!

Aurrez aurre elkartzeko aukera ez dugun garai honetan, mintzapraktika sarean egiteko aukera eskaini nahi dizugu: MintzalagunON Sarea.

Teknologia berriak baliatuz, bidelariak zein bidelagunak elkartzeko eta euskaraz gozatzeko esperientzia parte hartzailera gonbidatzen zaitugu. Internet bidezko sare handi eta zabal bat josteko abagune aproposa bizi dugu, gure komunitatea indartzeko aukera paregabea.Etxealdian ere bizipenez eta emozioz osatutako mundu zabal bat zure zain!

Ongi etorri mintzalagunon mundura!

#MintzalagunONsarea

Izena emateko: labur.eus/mintzalagunONsarea


Heroiak ala biktimak?

Azaroaren 11 dator laster. Munduko gertakari tragikoenetariko bat gogora ekarriko dute. Horren harira, «abertzaletasuna» hitza darabil François Hollande Frantziako presidenteak, duela ehun urteko gertakariak oroitarazteko. Frantziako agintariek, oposizioak bezala, gaur egun oraino segitzen dute Lehen Mundu Gerran hildakoen goraipatzen, haien «abertzaletasuna, kemena eta garaipena» ohoratzen. Bigarren Mundu Gerratik landa egindako urratsak txalotzen dituzte gero, orain Frantzia eta Alemania «adiskide» direlako, hamarkadetan etsai amorratuak izan ondoren. Beraz, XX. mende hasierako suntsiketa masiboen garaiak bukatu direlako poztu behar dugu.

Baina ez dute sekula dudan jarri sarraski haren beharra eta zilegitasuna, beti azpimarratzen baitute Frantziak zenbat zor dien 1914-1918ko hildakoei. Ez diete sekula barkamenik eskatu, ez hildakoen ahaideei, ez Europako beste herrialdeei, behar gabeko gerra batean sartzeagatik eta milioika heriotza eragin zituen gatazkako protagonista nagusi izateagatik. Alemanian apaltasun gehiagorekin ospatzen dute mendeurrena, mende osoan irakatsi delako haiena zela gerra haren erantzukizun guztia.

Orain hasten da jakiten Errusiak Serbia laguntzeaz beste asmorik ere bazuela gerra hartan sartzeko: Itsaso Beltzetik barrena Mediterraneo Itsasorako sarbidearen gaiak asko kezkatzen zuen. Austria-Hungariaren eta Serbiaren arteko gatazkan esku hartzea —gerra bidez, batez ere— saihets zezakeen. Frantzia eta Erresuma Batua ere ez ziren aingeru batzuk. Frantziak ia mende erdia iragan zuen Alemaniaren aurkako herra elikatzen eta herritarrak psikologikoki eta fisikoki prestatzen gerra baterako.

Gaur egungo agintariak ez dira duela 100 eta 150 urte bitartekoen jarreraren erantzule, bistan da. Horrexegatik, kezkagarria da orduko jokamoldeen autokritikarik ez dezaten egin, mende bat iragan denean. Frantzia garaileen artean zen, bai, baina milioika lagun hil ondoren, Europa guztiz zatikatu ondoren, Bigarren Mundu Gerraren haziak erein ondoren…

Frantziak eta bere aliatuek guztiz umiliatu nahi izan zuten Alemania, ongi erakutsiz galtzaile hutsak zirela, eta gerra haiengatik gertatu zela. Baina ez dezatela pentsa haien garaipen militarraren ondorio izan zenik dena: une batez, Alemanian berean altxatu zen jendea gerraren aurka, Austria-Hungarian bezala. Eta hori erabakigarria izan zen. Frantziak eta Erresuma Batuak ezin dituzte ohore guztiak berenganatu.

Bigarren Mundu Gerraren ardura osoa ere Alemaniaren bizkar jarri ohi da. Baina halako izugarrikeriarik gertatuko ote zen, Lehen Mundu Gerraren bukaera beste era batera kudeatu balitz? Alemania duintasun gehiagoz tratatu balute? Bake iraunkor baterako bidea zabaldu balute? 1918an, enfrentamendu armatua bukatu zen; baina bakerik eta adiskidetzerik ez zen etorri Europara.

Ezin da parekatu Euskal Herriko gatazka Lehen Mundu Gerrarekin, bistan da. Baina gatazkaren bukaera kudeatzeko moduak badauka antzekotasunik 1918koarekin. Orduan, Alemaniari bakarrik eskatu zitzaion egindakoaren aitortza eta autokritika. Euskal Herriaren kasuan ere garaile gisa agertu nahi du Espainiak, eta 1918ko garaileen antzeko pentsamoldea erabiltzen du horretarako. Bide horrek, ordea, umiliazioa dakar. Eta umiliazioa ez da bakea, are gutxiago adiskidetzea.

Politikan eta kudeaketan dabiltzanek ikasi behar lituzkete historiaren irakaspenak. Lehenago, han eta hemen egindako hautuak zein txarrak izan ziren ez ikustea eta ez aitortzea larria da; huts berak errepikatzea arduragabekeria.


Pop leloak dauzkan eskaintza zaratatsua

Urtarrilaren 30ean: Tolosan, Bonberenean (22:30).

Russian Red, Anni B Sweet, Templeton, Half Foot Outside, Luger... Espainiako indie eszenako talde esanguratsuenetakoak dira horiek, eta, hain zuzen, horietako kideak dira edo izan dira Tuya osatzen dutenak. David T. Ginzo multinstrumentista da taldearen arima, eta haren bueltan bildu ziren, duela jada hiru urte, Hector Ngomo (baxua eta teklatuak), Juan Diego Gosalvez (bateria) eta Brian Hunt (gitarra eta teklatuak).

Disko bakarra daukate kalean: Waterspot (2012), David. T Ginzok osatutakoa erabat. Argitaratu aurretik ere, hartako abestiak FIB eta, esaterako, Primavera Sounden jo zituzten. Pop doinuak dira, gisa horretako leloak dauzkatenak, baina, aldi berean, gitarra jantzia dutenak. Ingelesez abesten dute. Bilboko Yellow Big Machine taldea ariko da espainiarren aurretik.


Julen San Miguel izan da urtarrileko erremontelari onena

B multzoan bigarren izan da Patxi Olazar, nahiz jokatu dituen bortz partidak irabazi

Master txapelketako finala galdu arren, Oriamendi 2010 enpresak urtarrileko erremontelari onena izendatu du Julen San Miguel doneztebarra. Bera izan da lehenbizikoa A multzoko rankingean, 37,43 punturekin. Urrizak 35 puntu eta Utergak 34,5 puntu eskuratu ditu.

Master txapelketako finala galdu arren, Oriamendi 2010 enpresak urtarrileko erremontelari onena izendatu du Julen San Miguel doneztebarra. Bera izan da lehenbizikoa A multzoko rankingean, 37,43 punturekin. Urrizak 35 puntu eta Utergak 34,5 puntu eskuratu ditu.

San Miguelek kasik bere partida guziak irabazi ditu eta sasoi onean dagoela erakutsi du.

B multzoan, berriz, 40na punturekin berdinduak gelditu dira Larrañaga eta Patxi Olazar doneztebarra. Beraz, biak partida guziak irabazi dituzte, baina gipuzkoarrak partida bat gehiago jokatu duenez, sei, beretzat izan da rankingeko lehen postua. Patxi Olazarrek jokatu dituen bortz partidak irabazi ditu eta bertze edozein hilabetetan sailkapen buru izanen litzateke, baina urtarril honetakoan bigarrena da. Hirugarren postuan Otaegi sailkatu da, 37,67 punturekin.


Mondragon Team Academy sareak MentorHonoris saria jaso du Madrilen

AMCES elkarteak eman ditu lehen aldiz MentorHonoris sariak Madrilen izan den Espainiako lehen mentoring kongresuan eta 15 pertsona eta erakunderen artean Mondragon Team Academy nazioarteko sarea saritua izan da.

Mila pertsonatik gora dira Mondragon Team Academy (MTA) sarea osatzen dutenak, hainbat proiektu ezberdinetan parte hartuz. Tartean, Mondragon Unibertsitateak eskaintzen duen Lidergoa, Ekintzailetza eta Berrikuntza Graduan parte hartzen dutenak ere. MentorHonoris saria ekintzailetza bultzatzen egindako esfortzuagatik eman diote, batez ere aholkularitza prozesuak barneratzearren egindako esfortzuagatik. MTA gaur egun zortzi lekutan kokatuta dago: Irun, Oñati eta Bilbon Mondragon Unibertsitateak kudeatuta; Madrid eta Barcelonan TeamLabsek; Valencian Florida Universitariak; Queretaron Universidad Mondragon Méxicok; eta Shanghaien MTA Chinak kudeatuta.

AMCES Espainiako Mentoring Elkarteak antolatu du kongresua, 800 partaidetik gora ditu elkarteak eta era honetako Europako elkarterik handiena da. Kongresua otsailaren 27an Madrilgo Caixa Forum auditorioan ospatu da eta enpresa ekosistema batean aholkularien irudia nabarmentzea eta bere garrantzia aitortzea du helburutzat. Bertan, ekintzaileek, enpresa azeleratzaileak eta business angel-ak parte hartzeko aukera izan dute.


Unibertsitateetako tasak uztailean ezagutuko dira, Werten arabera

Halaber, autonomia erkidego bakoitzak erabakiko du datorren kurtsoan unibertsitate publikoetan matrikulatzeko tasa zenbatekoa izango den.

Autonomia erkidego bakoitzak erabakiko du datorren urteko kurtsoetan matrikulatzeko tasak zenbat igoko dituen, Jose Ignacio Wert Hezkuntza ministroak jakitera eman duenez. Halaber, "zentzuzkoena" unibertsitateetako prezio berriak uztailean ezagutzea izango litzatekeela gaineratu du.

Hezkuntza ministroak Unibertsitate Politikaren Batzorde Nagusiko buru izan da asteazken honetan, eta Madrilen ministerioetako eta unibertsitate autonomikoetako arduradunak bildu dira bertan, 2012-2013 ikasturtean matrikulatzeko prezio berrien inguruan eztabaidatzeko.

Bi ordu iraun dituen bileraren ostean, ministroak esan du autonomia erkidego bakoitzak erabakiko duela zenbat igo matrikulen tasak.

Karreren kasuan eta lanbide jakin batzuk egiteko masterrei dagokionez, ikasleek ikasketen balio errealaren % 15aren eta 25aren artean ordaindu beharko dute, eta errepikatzen dauden ikasleek askoz ere gehiago ordaindu beharko dute.


'Zekena', Juan Luis Galiardo protagonista duen lana, Bilboko Arriagan

Eskolako ikasleak izango dira lana ikusten lehenak, urriaren 26tik 28ra. Helduek, aldiz, ostegunetik aurrera dute hitzordua.

Zekena antzezlana hartuko du datozen egunotan Bilboko Arriaga Antzokiak. Moliére Frantziako dramagile ezagunaren klasikoaren bertsio modernoa da Bizkaiko hiriburuan ikusgai izango duguna.

Jorge Lavelli dugu lan honetan zuzendaria, eta Juan Luis Galiardo aktore ezaguna da protagonista. Taula gainean 13 aktore izango dira guztira: Juan Luis Galiardo, Carmen Alvarez, Manuel Brun, Manolo Caro, Manuel ElIas, Palmira Ferrer, Javier Lara, Mario Martín, Walter May, Rafael Ortiz, Irene Ruiz, Tomas Saez eta Aida Villar.

Bost ekitalditan banatutako prosa komedia dugu Zekena. 1968an sortu zuen Jean-Baptiste Poquelin (Molière) Frantziako aktore eta dramagile ezagunak. Parisen girotutako istorioa kontatzen digu. Harpagon da bertan protagonista, gizon aberats eta zekena. 10.000 ezkutu gordetzen dituen kutxatila du Harpagonek lorategian ezkutatuta, eta erabat ikaratuta bizi da, norbaitek lapurtuko ote dion beldurrarekin. Ez da inorengan fidatzen, ezta seme-alabengan ere: Elisa alaba Valeriorekin maiteminduta dago, aitarentzat lan egiten duen Napoliko aitoren semearekin. Cleantes da Harpagonen semea, eta ondasunik ez duen Mariana umezurtzarekin ezkondu nahi du. Dirutza mantentzeaz gain, Harpagonek Marina esposatu nahi du, eta alaba Anselmo agurearekin ezkondu.

Lavellik Arriagan aurkeztuko duen bertsio berri honek unibertso erabat modernoa ekarriko digu, klasikoaren moldaketa berritu batekin. Txikienak izango dira lanaz gozatzen lehenak. Urriaren 26tik 28ra haurrentzako emanaldiak egongo dira, 11:00etan. Helduek, aldiz, hilaren 28tik 31ra bitartean izango dute lana ikusgai Arriagan (urriaren 28an, 29an eta 30ean, 20:00etan; eta 19:00etan, urriaren 31an).

Sarreren prezioa 6,40 eta 21 euro bitartekoa da, eta Arriaga Antzokiko leihatiletan, teatroarriaga.com webgunean, 944 310 310 telefono zenbakian eta BBKren orotarako kutxazainetan daude salgai.


Santa Zezilia egunean kalejira egingo dute Orioko musika eskolakoek

Kalejira batekin ospatuko dute Danbolin musika eskolako ikasleek musikarien eguna.

Azaroaren 22an, asteazkenean, Santa Zezilia eguna ospatuko dute Danbolin musika eskolako ikasleek. Kalejira batekin ospatuko dute musikarien eguna.

17:30ean musika eskolatik aterako dira txistu taldea, trikitixa taldea eta eskolako dantzariak. Mendibeltz zelai aurreko plazan egingo dute lehen geldialdia. Han, gitarra eta biolin ikasleek abesti batzuk joko dituzte. Handik, plazaraino joango dira txistulariak, trikitilariak eta dantzariak. Plazan, bandako ikasleek zenbait pieza joko dituzte eta, amaitzean, parte hartu duten guztiei txokolatea banatuko zaie.


'Salatu egiten dut'

"Bertsoak direla-eta inork xentimorik irabazterik edo galtzerik ez dut nahi", esan du Maddalen Arzallusek Bertso Txapelketa apustu joku bihurtzea salatzearekin bat.

"Zer irabazirik eta zer galdu gabe geratu naizen honetan" Euskal Herriko Bertsolari Txapelketari buruz aritzeko hartu du hitza Maddalen Arzallusek bere asteleheneroko jardunean. Ez, ordea, bertsogintzaz aritzeko; bertsoa, bertsolariak eta txapelketa apustu joko bihurtu duten enpresen kontra aritzeko baizik.


Udalak autopistaren gaineko zerga aztertuko du

Epai batek autopistei zergak ordaintzera behartzen ditu. Arakilgo Udalak epaiaren inguruko informazioa jasoko du gero aztertzeko. Autopistak orain arte ez du sekula udal-zergarik ordaindu Autopistak zeharkatzen duten udalerrietako udalei zergak ordaindu behar dizkiete. Iruñeko Administrazioarekiko 3. auzi epaitegiaren epaiak hala dio, Tuterako Udalari arrazoia emanez. Autopistek bidesaria dutenez zerga ordaintzera behartuta daudela dio epaiak. Gainera, Nafarroako Gobernua behartu du autopistei ondasun berezia izendapena ematera. Horrekin batera, epaiak foru administrazioa behartzen du ondasun horien banakako balorazioa egin eta Lur Ondasun Erregistroan sar ditzala, udalek zerga kobratu ahal izateko. Epai horren aurretik Espainiako Auzitegi Gorenak arrazoia eman zion Calahorrako Udalari. Tuterako Udalaren epaiaren berri jaso du Arakilgo Udalak. Ruben Goñi Urroz alkateak azaldu digunez, informazio eskatu eginen dute. Hura jaso eta aztertu ondoren, egoki joz gero dagokion eskaera eginen luke udalak. Goñik azaldu digunez, aste honetan gaia aztertzeko asmoa du udalak. Nafarroako Gobernuak zergen %95 ordaindu beharko luke eta gainontzekoa Audenasa enpresak. Zerga hori kobratzeko zein parametro hartu behar diren kontuan zehaztu behar du Ogasun Departamentuak. Nafarroako Autopista (AP-15) Arakilen 4,2 km inguru ditu.MozioakArakilgo Udalak azken bilkuran Areso, Lesaka eta beste udal batzuen eskaerarekin bat egin zuen. Udazkenean izandako uholdeek gogor kaltetu zituzten eta kalteak ordaintzen laguntza emateko eskatu diote Nafarroako Gobernuari. Bestalde, independenteen aldeko bozekin mozioa onartu zuen udalak, Sakanako Mankomunitateari Immigrazio Zerbitzua jarraitzeko eskatuz eta horretarako beharrezko kudeaketa egiteko, "kendu beharrean, egokitu dezatela". Gizarte Zerbitzuen ordezkariekin izandako bileraren ondoren aurkeztu zuen independenteen taldeak idatzia. Bilduko zinegotziek plenoan testuaren berri izan zuten eta, horregatik, bozketan ez parte hartzea erabaki zuten. Haiek ere zerbitzua kentzearen alde ez daudela azaldu digute eta hala sinatu dutela Gizarte Zerbitzuek udalei bidalitako dokumentuan. Bestalde, Arakilgo Udalak Urritzolan hirigintza gai bategatik 5.000 euroko isun bat jarri zuen. Udalak batzarrean erabaki zuen isuna jaso zuen pertsonak hura dirutan ordaindu beharrean Satrustegin udalerako lan bat eginez, botatako pareta bat jasoz, ordaintzea.


Bidezko merkataritza sustatzen duen Arrasateko Harreman denda

Bailarako bost Gobernuz Kanpoko Erakundek martxan jarritako proiektu bat da Harreman eta gaur egun boluntario talde batek darama aurrera proiektua. Arrasaten denda bat dute, bidezko merkataritza sustatzen duen denda, eta bertan gehien saltzen den produktua kainaberazko azukrea da, baina, besteak beste, kafeak edota txokolateak ere sekulako arrakasta dute. Gorka Martinez dendako koordinatzaileak eman ditu dendari buruzko azalpenak.


Antzokia ikusle gaztez beteta 'Des-berdinak' estreinatzeko

Durangoko San Agustin kulturgunean, 170 ikusleren aurrean eskaini zuten Karrika antzerki taldeko gazteek sexualitate askatasunari buruzko antzezlana.

Karrika antzerki taldeko 18 eta 21 urte bitarteko bost gazte izan ziren joan zen barikuan San Agustin kulturgunea lepo bete zuen emanaldiaren protagonistak. Ekainaren 28an, Sexualitate Askearen Egunean, gertuko lagunentzat aurrestreinatu zuten Des-berdinak antzezlana, aretoa betetzen zuten 170 lagunen aurrean eskaini zuten oraingoan.

Maite Lopezek burutu zituen lanaren prestaketetako zuzendaritza lanak, eta Izaro Andes, Julene Bernaola, Markel Ganboa, Yeray Gomez, eta Eneko Sagardoy dira obrako bost antzezleak.

Ikusleen berbetan “oso hurrekoa” den Eneko Sagardoy taldekidearen testua da Des-berdinak lan honen oinarri: sexualitate askatasunaren gainean gizartearen “trabatzearen” metafora da ez gora ez behera geratzen den igogailua Karrikako gazteen obra honetan. “Blokeo egoera horretatik ateratzeko giltza”, gazteek diotenez, “egia” dela erakutsi gura dute.

Elkarrengandik oso desberdinak diren bost pertsonaia biltzen dira antzezlaneko igogailu horretan, eta “ikusle bakoitza euretariko batenbatekin identifika daitela, obra amaitzen denean gogoeta egin dezala” gura dutela azaldu du Markel Ganboa taldekideak: obra ikusi aurretik pertsonaje bakoitzarekiko zeuzkaten jarrera eta aurreiritziak eta amaieran daukatena alderatu ditzatela.

Jendeak hurbil sentitzen duen era batean kontaturik, komikotik gutxi duten egoerei “buelta eman, eta era freskoan azaltzen” jakin dutela aipatu diete joan zen barikuko emanaldian batu ziren ikusleek taldeekideei. Publikoan gazte asko batu zirelako oso pozik agertu dira taldekideak eurak, eta aurrerantzean, lana ahalik eta lekurik gehienetan erakustea dutela helburu ere aipatu digute.


Aske utzi dute Tolosako bortxaketaren harira atxilotutako gaztea

Dena dela, bi astean behin epaitegira joan beharko du, eta, gainera, biktimarengandik urruntzeko agindua ezarri diote.

Asteburuan Tolosan (Gipuzkoa) neska adingabe batek jasandako bortxaketaren harira atxilotutako 20 urteko mutila aske utzi du epaileak, baina karguak egotzita.

Horren haritik, akusatuak epaitegira joan beharko du bi astean behin, eta, gainera, biktimarengandik urruntzeko agindua ezarri diote.

Eusko Jaurlaritzako Segurtasun Sailak azaldu duenez, mutila gaur goizean utzi dute epailearen esku, eta 17:00ak aldera geratu da libre.

Gaztea igande gauean atxilotu zuten, biktimak (16 urte) Ertzaintzan salaketa aurkeztu eta gero.


Ekainaren 1ean Baionako kaleak betetzeko deia egin du Euskal Konfederazioak

Nabarmendu dute euskaraz "normal-normal" bizitzeko "urrats garrantzitsua" litzatekeela lurralde elkargoa sortzea.

Ehunka eragilek bat egin dute lurralde elkargoa sortzearen alde Baionan ekainaren 1ean egingo den manifestazioarekin. Euskal Konfederazioak uste du beharrezkoa dela manifestazioa "arrakastatsua" izatea, "Parisen eztabaidatzen ari den Deszentralizazio Legearen III. atalean Euskal Herria kontuan hartua izan dadin". Jakes Bortairu Euskal Konfederazioko ordezkariak gaur goizean azaldu duenez, lurralde elkargoak euskarari aitorpen ofiziala egin ahalko lioke. "Hori sekulako aitzin pausoa litzateke euskararen garapenarentzat Iparraldean".

Bestalde, egunotan Korsikako Asanbladan korsikeraren ofizialtasunaz eztabaidatzen ari dira. Martxoak 31 kolektiboak azkeneko urteetan Frantziako Gobernuari egin dio eskaera hori. Korsikako hautetsiak eskaera bozkatzen ari dira, eta albiste hori baikorki hartu du Euskal Konfederazioak.

Atzo Martxoak 31 kolektiboan biltzen diren hizkuntza gutxituetako ordezkariek babesa eskatu zioten Unescok Parisen duen ordezkaritzari. Izan ere, Frantziak hizkuntza gutxituen iraupena eta garapena segurtatzeko ez duela neurririk hartu salatu du Euskal Konfederazioak: "Frantziak ez du Eurogutuna berretsiko, Peillon hezkuntza legean lurralde hizkuntza legerik ez da, eta hizkuntza legerik ere ez da. Frantziak ez duenez gure hizkuntzen egoera larria kontuan hartzen, hizkuntz aniztasuna eta eleaniztasuna bultzatzen dituen Unesco erakundeari galdeginen diogu babesa, asilo kulturala".


Gizonezko bat Galdakaoko ospitalera eraman dute Udalatxeko igoeran ondoezik aurkitu ostean

Udalatxeko igoeran, Santa Luzia ermita inguruan, gizonezko bat erreskatatu behar izan dute. Ertzaintzak jakitera eman duenez, gizonezkoa txarto sentitu da eta anbulantzian Galdakaoko ospitalera eraman dute.


Campanades a morts

Donibane Lohitzuneko Jai Alai frontoia izan genuen areto. Lluis Llachen kontzertua entzutera gindoazen, Itaka gogoan. Bere taldea ekarri zuen eta sonoa plantan ematen ari zela ez genion igarri ezer berezirik, ohiko kantuez egin zituen frogak. Arriagan eta Victoria Eugenian pilota partidak ematen ez diren bezalaxe, Jai Alairen musikarako desegokitasunaz jakitun, antolatzaileek -bertako ikastolakoek- Herriko Etxea behartu zuten egokitze lanak egitera, eta porlanezko hormen barnean oihal erraldoiez egin kuboaren barnean bildu ginen musikariak, kantaria eta entzuleak. Paperetik egin zuen Llachek aurkezpena euskaraz. Irabazi gintuen. Frantsesez jarraitu zuen beretik, irakurri gabe. Eta ordubeteko saioaren ostean, Gasteizko heriotza ezkilak ekarri zizkigun. Fraga. Hastapeneko akordetan Mozarten Requiema. Gogoan dut oraindik txelo jolearen soiltasun fina. Lluis Llach zutitu, ezker besoa belarrira hurbildu eta eskuz oratuta hasi zen baritonoaren zatia kantatzen. Bikain. Begiak itxi eta kantari klasikoaren erregistroaz gozatu ninduen, ateratzen zuen ahots kolorea edozein profesionalen parekoa baitzen. Geroko Campanades a Morts haren maketa genuen. Autoan entzuna dut askotan, baina gau hartako "assassins de raons, des vides..." oihu hura bezain latz inoiz ez diot entzun.


Pintxo-poteko pintxoak jakinarazi dituzte tabernariek

Um Blem Ble tabernarien elkarteko tabernek gaurko pintxo-potean eskainiko dituzten pintxoak jakinarazi dituzte:

Pintxo hauek eskainiko dituzte tabernariek gaur, abenduak 6:

Atraskua: txorizo egosia eta irasagarra gaztarekin.

Dean: patata tortilla, haragi bolak eta txorizo egosia.

Etxe-Aitz: patata tortilla eta txistorra.

Latz: arrain pastela, etxeko kroketa eta txorizo nahaskia.

Tta-kun: onddoen nahaskia eta etxeko kroketa.

Zurt: errusiar entsalada eta oilasko hegaltxoak.

Oharra: Gainerako tabernetan ere izango da pintxo-potea, baina ez dute pintxorik jakinarazi.


Ustezko sexu-erasoagatik atxilotu zuten gizon bat zapatuan

Ertzaintzak jakinarazi duenez, 26 urteko gizon bat atxilotua izan zen zapatu goizaldean emakume bat sexualki erasotzeaz salatuta. Informazioen arabera, ustezko erasotzaileak emakumea haren etxera gonbidatu eta lotan zegoela eraso zuen.

Salaketan jasotzen denaren arabera, ustezko erasotzaileak eta salatzaileak Oñatiko taberna baten egin zuten topo eta gizonak behin eta berriro gonbidatu omen zuen emakumea haren etxera. Emakumeak ezetz erantzun arren, gizona tematu eta azkenean emakumeak onartu egin zuen, baina, antza, argi utziz lotara bakarrik joango zela. Emakumea jantzita etzan ei zen ohean eta loak hartu zuen. Geroago esnatu eta emakumeak salatzen du gizona haren gainean aurkitu zuela erasotzen. Gelditzeko eskatu arren emakumean salatzen du gizonak jarraitu egin zuela eta behin ihes egitea lortuta, Ertzaintzarengana jo zuen. Ertzaintza ikerketa abiarazi eta ustezko erasotzailea identifikatu eta gero, atxilotu egin zuten eta Bergarako Guardiako Epaitegian utzi.


Negozioak eta gaming-a, ekainaren 15ean eta 16an Nonicken

Nonicken, zazpi hitzaldi, mahai-inguru bat eta tailer-eskaintza zabala izango da, eta aurreko edizioetan bezala, Start Up 2.0 Competition lehiaketaren finala egingo da.

Nonick, Interneteko Joerei buruzko Nazioarteko Konferentzia, ekainaren 15ean eta 16an egingo da, laugarren aldiz, EiTBren multibox aretoan. Eusko Jaurlaritzak antolatzen du Nonick, eitb.com-en laguntzarekin.

Gaur egindako prentsaurrekoan, SPRI, Basquegame eta eitb.com-eko ordezkariek Nonicken helburu nagusia kalitatezko networking-a (enpresa harremanak) sortzea dela adierazi dute: enpresen profesionalak eta inbertitzaileak, besteak beste, biltzea. Nonicken, zazpi hitzaldi, mahai-inguru bat eta tailer-eskaintza zabala izango da, eta aurreko edizioetan bezala, Start Up 2.0 Competition lehiaketaren finala egingo da.

Prentsaurrekoan Xabier Sabalza, Eusko Jaurlaritzako Berrikuntzaren eta Informazio Gizartearen zuzendaria; Edurne Ormazabal, eitb.com-eko zuzendaria eta Juan de Miguel, Basquegame-ko burua arituko dira.

"Guztira, 24 enpresa daude bideo-jokoaren sektoreko euskal elkartean, eta Nonick-ek nazioarteko laguntza luzatuko die", azaldu du De Miguelek. Gobernuaren helburua hori dela adierazi du Xavier Sabalzak, enpresei laguntza eskaintzea. eitb.com-ekin partekatzen duen helburu bat.

Horrela, Nonick-en parte hartzen duten enpresa guztiei, eitb.com-ek ETBko telebista produktuetatik jokoak sortzeko lankidetza proposatuko diela aurreratu du Edurne Ormazabalek. "Agian, horri esker, datorren urtean, El Conquistador del fin del mundo, Goenkale edo entretenimenduzko beste edozein programen inguruko joko bat izan dezakegu. Garrantzitsuena saiatzea da eta aukerak aztertzea", adierazi du eitb.com-eko zuzendariak.

Nonick, Eusko Jaurlaritzak antolatzen du eitb.com-en bitartez, eta CBT Comunicación y Multimediaren laguntzaz. Gainera, aurten, Bizkaiko Foru Aldundiaren laguntza izango dute BEAZ-en bitartez eta Bilboko Udalarena, Bilbao Ekintzari esker.

Nonicken aurreko saioetan, mugikorretako aplikazioak eta sareko bideo eta telebista gaiak jorratu ziren, eta honi esker, bertan bildu zirenek, elkarrekin, proiektuak aurrera atera dituzte, lan-eskaintzak sortuz eta inbertsio teknologikoak eginez. Aurten, berriz, gaming-a landuko da, eta eskaintzen dituen negozio-aukerak. Ateak, ekainaren 15ean irekiko dira, Joshua Williams Microsoft Serious Games-eko arduradunaren aurkezpenarekin, eta larunbatean, Dante Simpsonen (Eon Interactive-ko presidentea eta Sony Music Entertainment-eko presidenteorde ohia) hitzaldiarekin itxiko dira.

Nonickerako sarrerak prezio murriztuan eskuratu ahal izango dira 2012ko ekainaren 8ra arte, konferentziaren webgune ofizialean.


Kalean dira Lopez de Lacalle, Aranguren eta Campo

Atzo irten ziren kartzelatik, 20.000 euroko bermea ordaindu eta gero.

Herenegun iragarri bezala, askatu dituzte Egoitz Lopez de Lacalle, Asier Aranguren eta Jose Campo euskal presoak. Hurrenez hurren, Navalcarnero, Aranjuez eta Alcalako espetxeetan zeuden preso.

2014ko urtarriletik zeuden kartzelan. izan ere, EPPK Euskal Preso Politikoen Kolektiboaren Mintzaidetza Lanetarako Taldearen kontrako operazioa egin zuen iazko urtarrilaren 8an Guardia Zibilak. Arantxa Zulueta, Jon Enparantza, Aitziber Sagarminaga, Jose Campo, Egoitz Lopez de La Calle, Aintzane Orkolaga, Asier Aranguren eta Mikel Almandoz izan ziren atxilotuak.


Haurtzaroa, ustekabean

Aurrekoan, gasolina hartzen ari nintzela, hodia bere lekura itzulita, atzera begiratu eta, autoan sartu aurretik, ikusi nuen aspaldiko lagun bat, haurtzaroan nirekin eskolan ibilitakoa, baina urteak eta urteak ikusi bakoa.

Aurrez aurre begiratu, eta bere izena ozen ahoskatu nuenean, bera ere konturatu zen nor nintzen: “Aiba la ostia, Josetxu!”. Eta eskua eman genion elkarri, biok pozik topaketarekin. “Hire anaia askotan ikusten juat, baina hi, ene, noiztik ikusi barik…”. Biok lanera gindoazen, bera Logroño aldera eta ni Eskoriatzara.

Amaieran, esan zidan: “Irakurtzen jituat hire artikuluak Goienan”. Elkar agurtu ondoren, pentsatu nuen ondo geratzearren esan zuela hori. Autora itzulita, berriz, motorra pizterakoan, tok-tok kristalean. Laguna berriro. Kristala jaitsi eta berak: “Hik idatzi huen ‘Ateoa naiz, eta zer?’, ezta? Ba nik irakurri egin najuan. Oso ondo. Gero, beste baten erantzuna ere irakurri najuan, hire kontra egiten, con mala baba, ez dakik?”. Lotsatu egin nintzen, ez niolako sinistu hasieran. Argi zegoen gauza batzuk, behintzat, irakurri zituela.

Topaketa laburra izan zen, baina sekulako poza eman zidan, une labur haiek trumilka ekarri zizkidaten-eta haurtzaroko oroimenak, Musakolako eskolan genbiltzanekoak. Lanerako bidean, irribarre zabala loratu zitzaidan ezpainetan.


Indar Gorriko hamar lagun atxilotu dituzte "erakunde kriminaleko" kide izatea leporatuta

Iruñean eta Altsasun izan dira atxiloketak. Sare sozialetan zabaltzen hasi da Indar Gorriren aurkako operazioaren berri.

"Erakunde kriminaleko" kide izatea leporatu atxilo hartu dituzte hamar gazte Iruñean eta Altsasun Twitterreko Naiz_infon zabaltzen ari denagatik. Indar Gorriko kide dira eta talde kriminalean parte hartzea leporatzen diete. Polizia operazioa zabalik da. Guardia Zibila eta Espainiako polizia Indar Gorriren egoitza miatzen ari dira.

Indar Gorri, Osasunako zale taldearen aurkako polizia operazioa da abiatu dutena. Iruñeko egoitza miatzen ari dira. Informazioa nahasia da oraindik, baina Rayo Vallecanoko zale taldearen (Bukaneros) kontrako operazioaren tankera du. Alegia, "erakunde kriminala" izatea egotziko litzaioke Indar Gorriri.

#Indargorri(r)i buruzko Txioak


Gipuzkoa Zutiken asanblada gaur Hernanin, Erraustegiaren Zorraren Festa prestatzeko

"Gipuzkoako erregimena errefuxara" aldarripean, Erraustegiaren Zorraren Festa deitu du Gipuzkoa Zutik mugimenduak, larunbaterako, urriaren 29rako Hernanin. Hasteko, martxa alaia iragarri dute Gipuzkoako Hondakinen Kontsortzioko egoitzara. Eta gero, jai kutsuko ekitaldiak egun osoan zehar. Jaialdi honi begirako lanak banatu eta hurrengo urratsak zehazteko asanblada deitu dute gaurko, urriaren 25erako Hernaniko Tilos plazan, sare sozialen bidez zabaldu dutenez:

Urriak 25, asteartea

18:00 Urriaren 29ko Hernaniko Erraustegiaren Zorraren Festa antolatzeko lanak banatu eta hurrengo pausoak zehazteko asanblada Hernaniko Tilos plazan.

Deitzailea: Gipuzkoa Zutik.

Urriak 29, larunbata

12:00 Arduradunen martxa alaia Plaza Berritik GHK-ra, Errausketaren Aurkako Mugimenduarekin (ekarri tresna zaratatsuak).

14:00 Herri bazkaria.

Ondoren:

-Bertsoak: Ane Labaka eta Maider Arregi.

-Poesia musikatuak: "Pobresiak".

-Umeentzat jolasak eta margoketa tailerra.

-Kontzertuak: DJ Miau, Morau eta Duo D´Oporto.

Antolatzaileak: Gipuzkoa Zutik.

Gipuzkoa Zutik

Facebook: Gipuzkoa Zutik

Twitter: @GipuzkoaZutik


Uholdeek eragindako kalteak aztertzen ari dira erakunde publikoak

Tafallako Udalak diru laguntzak eskatu dizkie Nafarroako eta Espainiako Gobernuari. Ingurua "hondamendi eremu" izendatzea galdegin dute.

Goizean goizetik hasi dira lanean Tafallan (Nafarroa) eta inguruetan, uholdeek utzitako kalteei aurre egiteko. Katale materialak handiak dira, eta uholdeen ondorioz pertsona bat hil ere egin da, Ezporogin (Nafarroa). Tafallako eta inguruetako kaleak atzo Zidakos eta Sansoain ibaiek izan zuten indarraren erakusle dira gaur. Urak eramandako autoak ageri dira iraulita eta okerka. Etxetresnak ere ikus daitezke, ura hainbat etxebizitzetara, garajetara eta saltokitara sartu baita. Horrez gain, ibaiek eramandako adarrak eta hondakinak ageri dira kale lokaztuetan.

Herritarrak kalera irten dira goizeko lehen orduan, hondakinak biltzera eta ingurua garbitzera. Tafallako Udalak, berriz, Babes Zibilak, udaltzaingoa, Foruzaingoa Guardia Zibila eta garbiketa zerbitzua bildu ditu lanak koordinatzeko. Udalbatzak ezohiko bilkura egin du ondoren. Udalak aho batez onartu du kalteei aurre egiteko diru laguntzak eskatzea. Horretarako, Nafarroako Gobernuari galdegin dio uholdeak "hondamendi gertakari" gisa aitor ditzan, eta Espainiako Gobernuari kaltetutako ingurua "hondamendi eremu" izendatu dezan.

Horrez gain, udalak hiru mahai sortu ditu. Bata, teknikoa; kalteak aztertu eta zenbatzeko. Kalteak "oso handiak" zirela aurreratu zuten atzo, eta egunak argitu ondoren ikusitakoak berretsi egin du atzoko ustea. Urak etxebizitza eta saltoki ugari hondatu ditu. Tafallako arkitektoa eraikinak nola dauden aztertzen hasia da. Udalak beste mahai bat sortu du kalteak jasan dituzten herritarren harrerarako, eta hirugarren bat herria garbitzen langundu nahi duten herritarrak koordinatzeko. Udalak aurreratu duenez, auzolana "ezinbestekoa" izango da normaltasunera itzuli ahal izateko.

Bizilagun ugari kezkatuta daude jasan duten kalte handiagatik. Espronceda kaleko burdindegiko langileak etsita mintzatu dira, ibaiak bizitza osoko lana eraman dielako. Lokatz artetik aritu dira ateratzen baliagarriak zaizkien tresna eta objektuak. "Hau hondamendia da", adierazi dute.


Zenobia, Elbereth eta San Telmo taldeak izango dira XI. Heavy Jaian

(Argazkia: I. Alzelai)

Heavy metal zaleen festa iritsi da. Larunbatean egingo dute XI. Heavy Jaia, Larratxo kultur etxean. Hiru talde ariko dira zuzenean: San Telmo, Elbereth eta Zenobia. Ohi bezala, play back lehiaketa egingo dute; heavy metal zale ausartenak euren idoloak imitatzera igoko dira taula gainera. Eta ikusleen artean hainbat sari zozkatuko dituzte. Kontzertuak 19:00etan hasiko dira. Sarrerak aldez aurretik eskuratuz gero 10 eurotan eskura daitezke (La Cabaña, Txiki, Casares-Tomasene kultur etxea); egunean bertan, berriz, 13 eurotan.


Angel Artola: “Pedro Malaxetxebarriak iruzur egin dio Gernika Futbol Taldeari”

Angel Artola jarduneko presidentea

Angel Artolak, duela lau denboraldi utzi zuen Gernika Futbol Taldeko presidentetza, karguan 20 urte egin ostean. Arazo ekonomikoen erruz, baina, taldea gidatzeko ardura hartu du barriro, Pedro Malaxetxebarriaren agintaldi laburrari amaiera emonez. Malaxetxebarriak taldeari iruzur egin diola salatu du Artolak. “Aitzakiak eta gezurrak” erabiliz, taldea “hilzorira” eraman duela dio Artolak. Malaxetxebarriak dimisioa aurkeztu zuen, eta gaur egun “desagertuta” dago.

Zelan hasi ziren Gernika Futbol Taldearen arazo ekonomikoak?

2012ko maiatzaren hasieran kokatu behar dira aurrekariak. Pedro Malaxetxebarria nigana etorri zen, enpresa proiektu bat martxan jarri behar zuela esanez. Hala, klubean diru asko inbertitu zezakela esan zidan. Ni presidenteordea nintzen orduan, eta presidenteagaz berba egiteko esan nion. Halanda be, harremanik ez zuela-eta, nigaz berba egiten jarraitu zuen. Hasiera baten 400.000 euro emon zitzakela esan zidan. Baldintza bakarra Malaxetxebarria presidente izendatzea zen.

Ez zenuten zalantzan jarri Malaxetxebarriak esandakoa?

Herriko pertsona bat da, eta zenbait negozio ditu bertan. Hala, fidatu egin ginen, erabaki txarra izan zela onartzen dugun arren. Gainera, 40.000 euroko zor-agiri bat emon zidan, eta beste hamar emon zitzakela esan zidan. Diru asko da Gernika bezalako talde batentzat, eta azkenean presidenteagaz berba egiten joan nintzen, aukera ona zela uste baigenuen zuzendaritzako hainbat kidek.

Zelako egoera ekonomikoan hasi zenuten 2012-2013 denboraldia?

Lehen hilabeteetako fakturak, aurreztutako diruagaz ordaindu genituen. Bazkideen urteetako kuotak larrialdietan erabiltzeko gordetzen genituen, eta eskerrak. Diru hori erabiliz ordaindu ditugu jokalarien nominak eta gainontzeko fakturak. Malaxetxebarriak kontratu oso altuak sinatu zituen, eta egoera ekonomiko larrian jarri gintuen, agindutakoa bete ez zuelako.

Malaxetxebarriagaz berba egitea lortu zenuten garai horretan?

Irailean Malaxetxebarriagaz batu ginen, eta zer gertatzen zen galdetu genion barriro be. Gutxienez, jokalariei azalpenak emoteko eskatu genion zuzendaritzako gainontzeko kideok. Azken finean, ardurak hartzeko eskatu genion, jokalariak baitziren kaltetuenak.

Noiz hasi zineten susmatzen Malaxetxebarriak ez zuela ordainduko?

Hasieratik izan du jokaera oso arraroa, baina presidentea jokalariekin batu ostean hasi ginen susmatzen benetako alproja bat zela. Osasun arazoak zituela esanez, gainera, desagertu egin zen, eta ez genuen haren barririk izan. Jokalariak nigana etorri ziren azalpen eske, eta neurriak hartzea erabaki genuen.

Emon ditu azalpenak Malaxetxebarriak?

Ez du azalpenik emon, eta gainera, desagertu egin da. Kalean diotenez, Ecuadorren dago negozio bat martxan jartzeko.

Legezkoa da egiten dabilena?

Gure ustez kartzelan sartu beharko lukete. Jende askori zor dio dirua, baina legeak ez du neurririk hartzen.

Zer gertatuko da 2013-2014 denboraldian Gernika Futbol Taldeagaz?

Zuzendaritza barri bat izendatzeko deialdialdi bat egingo dugu, eta barriro hasiko gara lanean. Argi dago 2012-2013 denboraldiko aurrekontuagaz lan egitea ezinezkoa dela. Aurrekontu orekatu bat izan behar dugu, ametsak albo batera utzita. Ez dugu gura aurtengo bardina gertatzea. Zaila izango da dirua batzea, baina zuzendaritza barriak egin beharreko lanetako bat da.

Hasiera txar baten ostean, Hirugarren Mailako laugarren postuan jarri da Gernika. 2.B mailara igonez gero, zer gertatuko litzateke?

Ez dakit zer gertatuko den etorkizunean, baina 2.B mailara igotzeko ahaleina egingo dugu. Gernikak 2.B mailan jokatzen zuenean be, aurrekonturik txikienetako bat zuen. Diruak ez gaitu kikilduko, baina aurrekontu egoki bat egin beharko du zuzendaritza barriak, mailaz igoz gero.


Espetxera bidali dituzte atzo Donostian atxilotutako bi gizonak

Nazioarteko agindu bati jarraituta atxilotu zituzten. Horietako baten kasuan Schengen eskaera bat ere jaso zuen Ertzaintzak, "erradikalizazio jihadista" arriskuagatik.

Astearte goizaldean Donostian atxilotutako bi gizonak (21 urtekoak, biak), krimen antolatuarekin lotura dutelakoan, Martuteneko espetxera bidali ditu epaileak. Gainera, horietako baten kasuan, Schengen eskakizun bat zuen bere gain, "erradikalizazio jihadista" arriskua dagoelako.

Segurtasun Sailetik Europa Press albiste agentziari adierazi diotenez, bi atxilotuek epailearen aurrean deklaratu zuten, atxilotu eta ordu batzuetara. Horrezkero, epaileak kartzelara bidaltzea agindu zuen.

Atxiloketak 02:00etan izan ziren, nazioarteko agindu bati jarraituta, Frantzian deitutako "gaizkile talde" (krimen antolatua) delitua egotzita.

Atxilotuetako batek Brest espetxe frantziarretik ihes egin zuen duela egun batzuk. Gainera, Schengen eskakizun bat zuen bere gain, "erradikalizazio jihadista" arriskua dagoela iritzita, eta Frantziako Polizia bere jardueraren jarraipena egiten ari zen.


Fermin Erbiti: Konpainia da mezua

E eguna heldu da. Caja Navarrako ordezkarien agerraldia Parlamentuan.

Izar nagusia Goñi, eta haren ondoan enpresarien burua, gehien saltzen den egunkariaren zuzendari nagusia eta ustezko sozialista bat. Azken hamarkadetako Nafarroa ofiziala hobeki islatzerik ez dago. Kasu honetan, konpainia da mezua.

Akusatuen aulkian jarriko direnen lagunek, momentuz, gehiengoa dute Parlamentuan. Oposizioak ikerketa batzordea nahi badu ere, nago sozialisten ordezkariak gaurkoarekin konformatuko direla, ematen duena ematen duela ere. Azken finean, koadrila berekoak dira, urteetan adiskideak.

Lorenzo Riezu Caja Navarrako zuzendari ohia da gaiaz gehien dakienetakoa. Azken asteotan, talde parlamentario gehienen deia jaso du, haren iritzia agerraldia prestatzeko baliagarria zelakoan. Bi alderdik, ordea, ez dute Riezuren iritzia ezagutu nahi. Bat UPN da, hau dena ahalik eta azkarren ahantzi nahi baitu. Ezetz asmatu zein den bestea…

Bai, gaurko agerraldian den-dena argitu nahi omen duena.


Saganek erakustaldia eman du Quimper-en; mugimendurik ez oilarren artean

Peter Saganek 2, Gaviriak 2; Tourreko bi esprinter onenak berdinduta daude, atzo eslovakiarrak lortutako garaipenari esker; Van Avermaet sendo, lidergoan

Peter Saganek garaipen handia lortu du Quimper-eko helmuga pikoan. Azken kilometroak %4.9ko batez besteko pendiza zeukan, eta eslovakiarrak pazientziaz eta indartsu sentitzen denaren ziurtasunarekin jokatu zuen. Azken 1.000 metroetan Philippe Gilbertek jo zuen aurrena, Colbrellik gero, baina Saganek denei aurrea hartu zien, eta aise menderatu aurkari guztiak. Bere bigarren garaipena da, eta bihar, edo larunbatean argituko da Gaviriarekin dagoen garaipen berdinketa zertan geratzen den.

Etapa aurrekoak baino askoz politagoa izan zen, mugituagoa. Ibilbide gorabeheratsuak kalitate oneko txirrindularien ihesaldia osatu zuen (Chavanel, Calmejane, Edet, Skujins, Vermote...), baina tropelak, BMCk eta Borak zainduta, ez zien aukera handirik eman. Helmugarako 12 kilometro falta zirela irentsi zituzten, eta garaipena Saganentzat izan zen. Van Avermaetek jarraitzen du lider, eta oilarren artean ez zen mugimendurik egon. Denak aurrean sartu ziren.

Seigarren etapa ere bizi-bizia espero da: Brest-Mur de Bretagne, 181 kilometrokoa. 3. eta 4.mailako mendate bana daude lehen 70 kilometroetan. Azken 20 milometroetan bitan igo beharko du tropelak Mur de Bretagne horma sonatua. Bi kilometroko aldapa da, %6.9ko batez besteko aldaparekin. Lehen 1.000 metroak %9.7ra, eta azken kilometroa %4ra. Bihar segundo batzuko aldeak egon daitezke onenen artean.


Irutxuloko Hitzak sei sari banatu ditu Bageraren festan

Jende ugari elkartu da Guardetxean. (Argazkia: Estitxu Zabala)

Bagera elkarteak BageralakoNorFest jaialdia egin zuen larunbatean, Guardetxean. IRUTXULOKO HITZAk ere parte hartu zuen 25. urtemugaren harira egindako jai horretan, eta sari mordoa zozkatu zituen festan parte hartu eta Donostiako euskarazko tokiko hedabidearen gunera gerturatu zirenen artean. Hauexek izan ziren saridunak:

Antiguako La Mera Mera jatetxean bazkari bat bi lagunentzako: MARIA CIRARDA.

Antiguako Drinka jatetxeetan bazkari bat bi lagunentzako: INAR LOIDI.

Gross garagardoko 12 botilako bi kaxa: MADDI LUJANBIO eta AINARA VAZQUEZ.

Irutxuloko Hitza astekariaren urtebeteko doako bi harpidetza: ARRATE LAHIDALGA eta DEIENE GARCIA.


Lehenengo sektorearen erakusleiho bihurtuko dute Idiazabal baserritarrek, etzi

Baserritarrek egiten duten lanaren erakuslehio bihurtuko da Idiazabal ostegunean, hilaren 12an. Baserritarren VI. Eguna Idiazabalgo Abeltzainen elkarteak antolatzen du, udalarekin lankidetzan. Ioritz Imaz Idiazabalgo alkateak honela laburbildu du ospakizunaren muina: «Lehenengo sektorea eta baserritarren produktuak azaleratzeko balio dute horrelako ekintzek». Helburu horrekin egitarau betea antolatu dute etzirako.

Idiazabalgo nekazari eta abeltzainek beraien lana eta produktuak kalera atera eta herritar nahiz bisitariei erakuskeko aukera izango dute. Urtez urte indartzen ari den festa da Baserritarren Eguna, horregatik, «jende asko gerturatzea espero» dute.

Guztira, Idiazabalgo 22 baserrik parte hartuko dute. Ganadu erakusketa, jateko produktuak eta baserrietako lan tresnak eramango dituzte azokara. Abeltzain Elkarteak eta Goimenek gaur egun baserri lanerako erabiltzen diren hainbat makina ere jarriko dituzte ikusgai.

Egun osoko festa

Artaldea herrigunetik pasatzen, iazko festan.

Goizetik hasiko da festa, postuak eta erakusketak 09:00etarako zabalduko baitituzte. Frontoi zaharrean, herriko abeltzainen ganadu erakusketa jarriko dute. Plazan, ekoizleen produktuak ikusi, dastatu eta erosteko aukera izango da; frutak, barazkiak eta gazta, besteak beste; eta areto futboleko zelaian garai bateko eta egungo lan tresnak eta makineria jarriko dituzte.

Eguerdian, txahal pintxoak jarriko dituzte salgai, eta 12:30ean, artaldea pasako da herrigunetik, menditik etxerako bidea eginez. 14:30ean, bazkaria egingo dute, udaletxe zaharreko arkupeetan. Gaztaren interpretazio zentroak ere ateak zabalik izango ditu goizez (11:00-14:00) eta arratsaldez (16:00-19:00).

Seigarrena den honetan, nobedaderik ere egongo da. Izan ere, herri kirol erakusketa antolatu dute 13:00etan Txomenamen. Aizkolari eta harrijasotzaileek erakustaldia egingo dute.

Mahai ingurua gaur

Baserritarren egunaren egitararauaren barruan, Lurra ezin liteke engaina mahai ingurua egingo dute gaur, 19:00etan, udaletxeko areto nagusian. Jesus Aduriz Gipuzkoako Foru Aldundiko herri onurako mendien eta larreen ataleko arduraduna, eta Abelur nekazaritza aholkulari zentroko teknikari Imanol Arrieta izango dira hizlariak.

Baserritarren egunarekin lotuta antolatu dituzten ekintzetan parte hartzeko egin die Idiazabalgo Udalak herritar eta goierritar guztiei.

OSTEGUNA, URRIAK 12

· 10:00. Herriko baserrietako ganadu erakusketa, herriko ekoizleen produktuak, ardi ilearen eraldaketa erakustaldia, baserriko lan tresnen erakusketa eta Iparraldeko produktu salmenta. Trikitilariek alaitutako giroa.

· 12:00. Txahal pintxoak salgai.

· 12:30. Artaldeak herrigunea zeharkatuko du.

· 13:00. Herri kirol saioa Txomenanen.

· 14:30. Herri bazkaria udaletxe zaharreko arkupeetan. Txartelak 20 euroan salgai?Izparren.


Euskal Herriaren "ahotsa" Madrilera eraman behar dela aldarrikatu du Uribe Kostako Ernaik

Barrikako udaletxetik Espainiako bandera kendu dute Uribe Kostako Ernaiko kideek. Gazteek "argi" dutela azaldu dute: "Euskal Herriaren ahotsa Madrilera eraman behar dugu eta bertan adierazi etorkizuna erabaki nahi dugula! ".